**Z A P I S N I K**

sa 23. sjednice Gradskog vijeća Grada Nove Gradiške održane 1. rujna 2020. u Gradskoj vijećnici, Trg kralja Tomislava 1., Nova Gradiška.

Sjednicu je sazvala Ljepša Rakas-Vujčić, dr.med., predsjednica Vijeća.

Sjednica je započela s radom u 10,05 sati.

Po završenom prozivanju Ljepša Rakas-Vujčić, dr.med., predsjednica Vijeća utvrdila je da je od ukupno 17 izabranih članica i članova Gradskog vijeća sjednici nazočno 16.

**Nazočni:** Ivan Adžić, prof., Igor Babić, dipl.ing.građ., Tomislav Bečirević, Željko Bešlić, dipl.ing.šum., Željko Bigović, ing., Vesna Đapić, Vlatko Greiner, Franjo Kikić, spec.admin.publ., Jelena Kovre, mag.educ.art., mr. Ljiljana Lukačević, spec.kl.psih., Ljiljana Ptačnik, prof., Marijan Radić, Ljepša Rakas-Vujčić, dr.med., Marijana Škara Ivković, univ.spec.oec., Antun Škvorčević i Matej Zboril.

Izostanak je ispričao Zoran Gazibarić.

Ostali nazočni: Vinko Grgić, dipl.ing.arh., gradonačelnik, Ivana Trupina, mag.oec., zamjenica gradonačelnika, Borislav Vidošić, zamjenik gradonačelnika, Ivan Galić, direktor Industrijskog parka Nova Gradiška d.o.o., Biljana Dakić, v.d. ravnateljica Gradske knjižnice Nova Gradiška, Franjo Pavlović, ravnatelj Gradskog društva Crvenog križa Nova Gradiška, Krunoslav Hoffer, predstavnik Saveza sportova Nova Gradiška, Zlatko Zebić, dipl.iur., v.d. tajnika Ureda grada, Goran Tomljanović, dipl.iur. v.d. pročelnika Upravnog odjela za komunalne djelatnosti i Mihaela Đeraj, spec.admin.publ., voditeljica Odsjeka za društvene djelatnosti.

Zapisnik je vodila Nela Bednarik, stručna suradnica u Uredu Grada.

Predsjednica Gradskog vijeća, nakon što je pozdravila nazočne i utvrdila da je sjednici nazočan dovoljan broj članova Gradskog vijeća za pravovaljano odlučivanje upitala je članove Vijeća da li imaju primjedbi na Zapisnik sa 22. sjednice Gradskog vijeća održane 4. lipnja 2020.

Budući da primjedbi na Zapisnik nije bilo, Gradsko vijeće Grada Nove Gradiške temeljem članka 116. stavak 3. Poslovnika Gradskog vijeća Grada Nove Gradiške («Novogradiški glasnik», broj 1/18), jednoglasno je usvojilo Zapisnik sa 22. sjednice Gradskog vijeća održane 4. lipnja 2020.

**LJEPŠA RAKAS-VUJČIĆ**, predsjednica Gradskog vijeća, upitala je članove Vijeća da li imaju prijedloga za promjenu Dnevnog reda 23. sjednice Gradskog vijeća, a kojeg su primili u Pozivu za sjednicu.

**FRANJO KIKIĆ**, nakon što je pozdravio nazočne, u ime Kluba vijećnika SDP-a: „ Klub vijećnika SDP-a ima prijedlog za dopunu Dnevnog reda s dvije točke:

* Prijedlog odluke o davanju reciklažnog dvorišta Šagulje-Ivik na upravljanje, koja bi bila točka 13. i Prijedlog Odluke o koeficijentima za obračun plaća službenika i namještenika, koja bi bila točka 14.

Što se tiče Prijedloga odluke o davanju reciklažnog dvorišta Šagulje-Ivik na upravljanje radi se o tome da je prijavom na projekt gradnje reciklažnog dvorišta Šagulje Ivik definirano da će tvrtka Odlagalište upravljati istim nakon završetka projekta, a što će biti definirano posebnom Odlukom koju donosi Gradsko vijeće i tu Odluku sada predlažemo kao točku 13. Dnevnog reda.

Što se tiče Odluke o koeficijentima za obračun plaća službenika i namještenika tu se radi o usklađenju s postojećim stanjem u Gradskoj upravi jer pojedina radna mjesta su nova, pojedina su brisana, a kod jednog dijela radnih mjesta radi se o povećanom obimu poslova vezano uz digitalizaciju i rad na EU projektima.“

**LJILJANA LUKAČEVIĆ**, nakon što je pozdravila nazočne u ime Kluba vijećnika HDZ-a: „Klub vijećnika HDZ-a ima tri primjedbe na ovaj Dnevni red. Prva se odnosi upravo na ovaj malo prije prijedlog da se ove dvije točke uvrste u Dnevni red.

Kada govorimo o Prijedlogu odluke o davanju reciklažnog dvorišta Šagulje-Ivik na upravljanje da se kao točke stavi na Dnevni red protiv smo toga jer smo materijal dobili doslovno pet minuta prije početka sjednice na klupe. Ne vidim razloga zašto je to tako jer je ista dostava Prijedloga s datumom 24.8., dakle već smo ga mogli putem e-maila ili na bilo koji drugi način dobiti na uvid i o njemu raspravljati. Isto tako protiv smo Prijedloga da se Odluka o koeficijentima za obračun plaća službenika i namještenika stavi na Dnevni red iz potpuno istoga razloga jer je ovaj materijal stavljen na vijećničke klupe neposredno prije početka sjednice, a datum podnošenja ove Odluke je 26. kolovoza, danas je 1. rujan. Znači to su dvije stvari protiv kojih smo, da se stavi na Dnevni red.

Primjedbu treću na današnji Dnevni red imamo u svezi onoga što na Dnevnom redu ove sjednice nema, a smatramo da bi trebalo biti, a to je Izvješće o polugodišnjem izvršenju Proračuna Grada za 2020. godinu, pa i očekivani rebalans za ovu godinu. Naime, ja u ruci imam Pravilnik o polugodišnjem i godišnjem izvještaju o izvršenju proračuna koji je objavljen u Narodnim novinama i prema članku 15. tog Pravilnika gradonačelnik podnosi Gradskom vijeću kao predstavničkom tijelu polugodišnji Izvještaj o izvršenju proračuna do 15. rujna tekuće proračunske godine. Pitamo se zašto onda danas 1. rujna na Dnevnom redu nema Gradonačelnikovog Polugodišnjeg izvještaja. Naime, išli smo u zadnji kvartal proračunske godine, a da ni građani ni mi gradski vijećnici nemamo nikakvog uvida u dinamiku Proračuna. Iz istih ovih razloga Klub vijećnika HDZ-a biti će protiv ovakvog Dnevnog reda.

**TOMISLAV BEČIREVIĆ**, nakon što je pozdravio nazočne: „Imam pitanje, ne tiče se direktno prijedloga za ovu sjednicu, možda za iduću, ja ne mogu to predložiti na toj sjednici zbog stvari koje ću vam navesti. Imali smo na 21. sjednici, ako se sjećam točku Informaciju o radu Vodovoda zapadne Slavonije. To smo skinuli ako se sjećate. Zbog svih tih nekih objektivnih razloga koji su nama trebali biti objašnjeni tada to je odgođeno zbog pojave epidemije Covida 19, pa Vas ja samo molim da to imate u vidu za neku od sljedećih sjednica.“

Budući više nije bilo prijedloga za promjenu Dnevnog reda Predsjednica Gradskog vijeća stavila je prijedlog da se Dnevni red današnje sjednice dopuni točkom :

Prijedlog odluke o davanju reciklažnog dvorišta Šagulje-Ivik na upravljanje.

Gradsko vijeće glasujući 10 „za“, 6 „protiv“ prihvatilo je prijedlog da se Dnevni red dopuni točkom:

Prijedlog odluke o davanju reciklažnog dvorišta Šagulje-Ivik na upravljanje.

Zatim je Predsjednica Gradskog vijeća stavila prijedlog da se Dnevni red današnje sjednice dopuni točkom:

Prijedlog Odluke o koeficijentima za obračun plaća službenika i namještenika.

Gradsko vijeće glasujući 10 „za“, 6 „protiv“ prihvatilo je prijedlog da se Dnevni red dopuni točkom:

Prijedlog Odluke o koeficijentima za obračun plaća službenika i namještenika.

**LJEPŠA RAKAS-VUJČIĆ:“** Što se tiče pitanja Kluba vijećnika HDZ-a možda će tijekom sjednice ili sada netko odgovoriti zašto nije sada uvršten u Dnevni red Polugodišnji izvještaj.“

**GORAN TOMLJANOVIĆ**, nakon što je pozdravio sve nazočne: „Vezano za Polugodišnje izvješće o izvršenju Proračuna koje mora biti podneseno do 15. rujna i logično je pitanje zašto nije na ovoj sjednici. Odgovor je tehničke prirode, naime, naša Pročelnica za financije, pretpostavljam da otprilike znate svi imala je nekakvih osobnih problema i zdravstvenih i obiteljskih i bez nje je u ovom trenutku to stvarno bilo nemoguće izvršiti. Pretpostavljam da će na prvoj sjednici Vijeća, ukoliko ona bude prisutna u Gradskoj upravi, biti to riješeno.

**LJEPŠA RAKAS-VUJČIĆ**: „Ovo što se tiče Izvješća odnosno Informacije o radu Vodovoda zapadna Slavonija što smo skinuli, pa evo ne bi bilo loše da na neku od idućih sjednica to stavimo jer epidemiološka situacija očito je loša i mi ne očekujemo da ćemo baš puno bolje imati, pa evo uz ovakav raspored nas mislim da možemo.

Nakon toga Predsjednica Gradskog vijeća stavila je Dnevni red uz ove dopune na glasovanje.

Gradsko vijeće glasujući 10 „za“, 6 „protiv“ temeljem članka 87. stavak 3. Poslovnika Gradskog vijeća Grada Nova Gradiška («Novogradiški glasnik», broj 1/18), utvrdilo je

**D N E V N I R E D**

1. **Aktualni sat,**
2. **Izvješće o izvršenju Programa održavanja komunalne infrastrukture na području grada Nove Gradiške za 2019.,**
3. **Izvješće o izvršenju Programa građenja komunalne infrastrukture na području grada Nove Gradiške za 2019.,**
4. **Izvješće o radu i utrošenim financijskim sredstvima Gradskog društva Crvenog križa Nova Gradiška doznačenim od Grada Nove Gradiške za 1. 1. – 30. 6. 2020.,**
5. **Izvješće o radu i financijskom poslovanju Gradske knjižnice Nova Gradiška za 2019.,**
6. **Izvješće o radu i financijskom poslovanju Saveza sportova Nova Gradiška za 2019.,**
7. **Izvješće o radu i financijskom poslovanju Vatrogasne zajednice grada Nove Gradiške za 2019.,**
8. **Prijedlog Odluke o izmjeni i dopuni Odluke davanju u zakup i kupoprodaji poslovnog prostora u vlasništvu Grada Nova Gradiška,**
9. **Prijedlog odluke o izmjenama i dopunama Odluke o korištenju zemljišta i javnih površina u gradu Nova Gradiška,**
10. **Prijedlog odluke o izmjeni i dopuni Odluke o cijeni građevinskog zemljišta u gradu Nova Gradiška,**
11. **Prijedlog  odluke o produljenju važenja Strategije razvoja  grada Nove Gradiške do 2020., na razdoblje do 31. prosinca 2021.,**
12. **Prijedlog odluke o raspisivanju Javnog natječaja za zakup poljoprivrednog zemljišta u vlasništvu Republike Hrvatske za područje grada Nove Gradiške,**
13. **Prijedlog odluke o davanju reciklažnog dvorišta Šagulje-Ivik na upravljanje,**
14. **Prijedlog Odluke o koeficijentima za obračun plaća službenika i namještenika.**

**LJEPŠA RAKAS-VUJČIĆ**: „Prije nego što krenemo s prvom točkom Dnevnog reda na prošloj sjednici Gradskog vijeća vijećnik gospodin Željko Bešlić je postavio pitanje u svezi DING-a, potraživanja i tražio je odgovor. Kako nije bio zadovoljan odgovorom ili odgovor nije bio, sada se više ne sjećam, izrečen na toj sjednici, evo predloženo je da se ne piše pisanim putem nego da novi direktor Industrijskog parka da odgovor u svezi toga, ako se slažete.“

**IVAN GALIĆ,** nakon što je pozdravio nazočne: „Tvrtka Industrijski park je 26. siječnja 2018. s tvrtkom Drvna industrija Nova Gradiška, NG Drvo, Gradom Nova Gradiška i tvrtkom FIMA sklopila sporazum kojim se utvrđuje da je DING d.o.o. kao zajmoprimac od zajmodavca Industrijski park uzeo zajam u iznosu od 2,5 milijuna kn. Ovim sporazumom se tvrtka FIMA obavezuje zajmodavatelju vratiti u cijelosti zajam u iznosu od 2,5 milijuna kn s počekom od godinu dana u ratama od 250.000,00 godišnje. Znači, dospijeća rata su 31.3., 30.6., 30.9. i 31.12. tekuće godine. Do sada smo mi kao tvrtka Industrijski park poslali šest zahtjeva za povrat u iznosu od 62.500,00 kn i dug, stanje duga na današnji dan 1.9. 2020. je 375.000,00 kn.“

Predsjednica Gradskog vijeća upitala je da li vijećnik inzistira da odgovor bude i u pisanom obliku.

**Točka 1. AKTUALNI SAT**

**ŽELJKO BEŠLIĆ**, nakon što je pozdravio sve nazočne kao i slušateljice i slušatelje koji slušaju sjednicu preko medija: „Kažu Amerikanci, show must go on. Gospodine Gradonačelniče, ovaj dečko nije bio 2017. godine niti direktor, ni blizu, znači sada ste ga gurnuli u prvi red. Znači 2017. godine ste nas obmanuli i slagali, mi definitivno nismo znali za dug od 2,5 milijuna kn i ako je 2,5 milijuna kn bio dug, Vi ste kao predsjednik Vijeća trebali nas obavijestiti o tome, to je jedna razina. Znači, mi definitivno nismo znali, ovaj čovjek nema s tim ništa. O čemu mi pričamo? Mi smo u tom trenutku, iako je dug takav kakav je donijeli Odluku i vjerojatno bi donijeli Odluku i da smo znali da je 2,5 milijuna kn duga da pomognemo firmi i da ta firma krene napokon i drvna industrija u tom trenutku se kod nas revitalizira i da ne vidimo one kamione koji voze prema Zagrebu, Petrinji itd. Moramo isto tako znati da je Drvna industrija DING Nova Gradiška od 2018., odnosno 2019., 2020. cijelo vrijeme u stalnom radnom odnosu ima 90 zaposlenih. To je 90 obitelji grada Nove Gradiške i okolice. I imamo sada tu nekakvih doprinosa, porez od nekretnina je plaćen Gradu Nova Gradiška 275.000,00 kn, to je od 2018. godine, komunalne i vodne naknade su isplaćene u visini od 226.300,00 kn. S obzirom na to da ni u jednom trenutku Grad Nova Gradiška kao jedinica lokalne samouprave, ja koliko znam sve jedinice lokalne samouprave su pomogle svojim gospodarstvenicima, mi ni jednom kunom to nismo napravili. Da ne budemo destruktivni ponudimo rješenje. Evo, ovaj Dom je tu, dogovorimo se koliko ljudima da oprostimo, odnosno za 90 obitelji da osiguramo egzistenciju. Pošto radim u Hrvatskim šumama znam kakvo je stanje u drvnoj industriji kao i u ostalim industrijama, predlažem da na klubovima, odnosno možemo se dogovoriti i izvan ovog etera da ljudima pomognemo da ostanu, jer ne vrijedi nam graditi kockice tu na ulazu u centru grada i Prisavlje i ostalo ako ne budemo imali ljudi. Ti ljudi koji rade tamo će otići van, to nam je sudbina.“

**VINKO GRGIĆ,** nakon što je pozdravio sve nazočne i sve one koji slušaju i gledaju putem medija: „Pa ja ne znam šta bih ja sada trebao reći ovdje. Dug od 2,5 milijuna kn zadire u davnu prošlost u vrijeme upravljanja ovih gradom gospodina Bigovića i gospodina Vukovića. Mi kao Gradska uprava, vi kao vijećnici, ja kao gradonačelnik, Vi predsjednice kao predsjednica, nemamo s tim ništa. Zatekli takvu situaciju i sve što smo radili radili smo transparentno kao i što radimo. Sve te informacije su bile dostupne javno, ne vidim zašto se sada priča o tome da nitko to nije znao, a ja bih volio da nisam znao, da to ne postoji pa da kažem odlično je. Grad je dao preko Industrijskog parka 2,5 milijuna kn čistih novaca, čistih novaca jednoj firmi koja to nikada nije vratila. I sada Vi tražite da mi to aboliramo ovdje, da vi dignete ovdje ruke i kažete – oprostit ćemo nekome 2,5 milijuna kn. Dopuštam, pripremite za sljedeću sjednicu Gradskog vijeća tu točku i raspravite o njoj, donesite svi odluku, to neće biti moja odluka, to će biti vaša odluka, a Predsjednica će ju potpisati. Da nekoga knjigovodstveno razdužujemo, odnosno oslobađamo tereta od 2,5 milijuna kn, ako vi to donesete ja ću biti sretan čovjek. Neću imati jedan problem koji stalno mi visi, koji ste vi aktualizirali na prošloj sjednici Gradskog vijeća.

Isto tako, na prošloj ili pretprošloj sjednici, više se i ne sjećam, donijeli smo niz odluka za pomoć našem gospodarstvu i ne samo donijeli već i izglasali i ne možete stajati za ovom govornicom i govoriti pred ljudima koji nas slušaju i gledaju da nismo pomogli nikome ništa. Sad ću Vam reći, moji kolege i kolegice gradonačelnici s kojima sam u kontaktu, barem njih dvadeset, oni su također oslobodili poreza na potrošnju pića, alkohola u trajanju od tri mjeseca njihove ugostitelje. Mi smo jedini grad koji smo to napravili za cijelu godinu, za cijelu tekuću godinu, a isto se tiče i druge odluke. Mislim da bezvrijedno je pričati i opravdavati se za nešto što smo donijeli, što ste vi digli ruke prije ne manje od tri mjeseca, ako treba opet ćemo pročitati i vidjeti ćemo Zapisnik šta smo napravili, šta smo radili pa da pretresamo, da ponavljamo tu istinu pa će ona onda zaista od istine postati velika istina.

A za DING slobodno pripremite tu točku, slobodno objasnite ljudima, dapače, ako vi dignete za to ruku mi ćemo imati puno manje posla i direktor će imati puno manje posla. Mi smo mogli, ne znam koga bi onda doveli, gospodina Sertića, gospodina Kurjakovića, gospođu Vončinu, gospodina Đanića i gospodina Galića da svi stoje ovdje i da to govore jedno po jedno. Logika je bila da damo riječ tekućem, trenutnom, odnosno aktualnom direktoru Industrijskog parka, on ima svu potrebnu dokumentaciju i on je rekao, ako mislite da treba još netko onda ćemo za sljedeću sjednicu svih pet pozvati pa neka kažu istu stvar u svoje doba kako je bilo i šta je bilo.

**LJEPŠA RAKAS-VUJČIĆ** upitala je Vijećnika je li je zadovoljan odgovorom ili treba u pisanom obliku.

**ŽELJKO BEŠLIĆ** rekao je da nije zadovoljan odgovorom, ali da ne treba odgovor u pisanom obliku.

**LJEPŠA RAKAS-VUJČIĆ: „**Molim sve nazočne u ovoj dvorani da stave maske. Nemojmo se igrati Sabora, epidemiološka situacija nije dobra.“

**FRANJO KIKIĆ**, moje pitanje konkretno glasi: “Što je sa projektom međugranične suradnje Biosol, odnosno sa gradnjom foto naponske elektrane od pola mg u našoj Industrijskoj zoni? U kojoj je fazi taj projekt?

**VINKO GRGIĆ**: „Vrlo kratko i vrlo jasno, prošli tjedan su otvorene ponude, zaključena je javna nabava, čekamo mogućnosti žalbe ili sve one procedure ili rokove koji su dani procedurom javne nabave i vjerujem da ćemo sljedećih mjesec dana potpisati Ugovor za izvođenje i u nekom narednom periodu realizirati taj projekt.“

Predsjednica Gradskog vijeća upitala je Vijećnika je li je zadovoljan odgovorom.

**FRANJO KIKIĆ** odgovorio je da je zadovoljan.

**IVAN ADŽIĆ**: „Lijepi pozdrav svima. Imam dva pitanja odnosno informacije. Prvo je Novogradiško glazbeno ljeto. Znamo da je ona jedna od najvažnijih turističkih manifestacija u gradu koja privlači veliki broj ljudi. Na koji način se Grad prilagodio novim uvjetima i kako smjera dalje u tome smislu turističkom i glede informacije znači Novogradiškog glazbenog ljeta.

Druga informacija me zanima o radovima u Zvonimirovoj ulici. Vidljivo je da se rade određene aktivnosti, zanima me znači o čemu se radi, možda neka informacija o tome.“

**VINKO GRGIĆ**: „Što se tiče Zvonimirove nismo ništa specijalno informirani ali mislim da je riječ o HEP-u koji povezuje, hajdemo reći, Kaufland trafostanicu s Industrijskom zonom. To je projekat koji je već nekoliko godina aktualan i mislim da se krenulo u tu realizaciju.

Što se tiče NG ljeta, ove godine je dobilo naziv NG ljeto u gradskom parku. Naime, odustali smo, to vi znate na početku još od toga, još u petom mjesecu zbog svih poznatih stvari, međutim organizacije unutar samog parka što je bilo, stvarno je bilo izvrsno, ljudi zahvaljuju, čestitaju, svaki vikend je bilo nešto. Pa evo samo kratko da odgovorim;“ Volim ljeto i kulturu“ u organizaciji Pučkog otvorenog učilišta Matija Antun Relković pod pokroviteljstvom i sufinanciranjem Ministarstva kulture održana su dva klasična koncerta, devet kino predstava za djecu i odrasle, četiri kazališne predstave za djecu i dvije izložbe. Petkom je jedna nova manifestacija koja se upravo u to doba organizira u organizaciji Turističke zajednice i Pučkog otvorenog učilišta. Znači svaki petak se organizira glazbeni događaj, tako da je recimo 13. do 16. kolovoza organizirani su koncerti, kina, kazalište, predstave za djecu te crafting festival Bošnjak. Isto tako znači od samog 30. svibnja do 29. kolovoza organizirana su ukupno 32 glazbena događaja, 9 kino predstava i 5 kazališnih predstava. Znači, stvarno je to bio veliki repertoar za užitak za svakoga, evo prošli vikend su bili heavyi metalci npr., prije toga je bila klasična glazba. Znači svatko je mogao naći neki svoj prostor koji uživa ili koji voli i zaista se pokazalo da je to odlična stvar imati ljeto u parku, park je zaživio. S jedne strane dječje igralište koje je puno djece, s druge strane filmovi gdje ljudi ili djeca gledaju to i onaj dio centralni gdje je nekakav craft festival ili nešto drugo, tako da ćemo mi to nastaviti i sljedeće godine jer se pokazalo jako dobro i izazvalo niz pozitivnih kritika. Nisam čuo negativnih.“

Predsjednica Gradskog vijeća upitala je Vijećnika da li je zadovoljan odgovorom.

**IVAN ADŽIĆ**, odgovorio je da je zadovoljan odgovorom.

**MARIJAN RADIĆ**, nakon što je pozdravio sve nazočne kao i slušateljice i slušatelje koji slušaju sjednicu putem medija: „Imam jedno pitanje za gospodina Gradonačelnika i molio bih ako mi može dati objašnjenje zbog naših slušatelja. Poznato nam je svima da najveća investicija u povijesti ovoga grada, aglomeracija Nove Gradiške započeta 2010. godine imala je nekakav rok koji je trebao biti 2022., a 2020. je trebao biti gotov pročistač. Ovoga trenutka radovi se ne izvode pa pitam Gradonačelnika da li ima saznanje, iako znamo da tvrtka nije naša, ali mi u vlasništvu imamo 43%, radi se o naših ljudima, da li može poslati poruku, informaciju, građanima ovoga grada kada će početi radovi na izgradnji pročistača otpadnih voda u Prvči.“

**VINKO GRGIĆ**: „Evo ja sam uputio dopis Vodovodu zapadne Slavonije prije nekoliko dana. Dobio sam njihov odgovor, znači izgradnja uređaja za pročišćavanje otpadnih voda aglomeracije Nova Gradiška, nakon provedenog postupka javne nabave koji je započeo u prosincu 2018. godine, a sa izvođačima potpisan ugovor u veljači ove godine. Ugovor sa izvođačima obuhvaća izradu glavnog projekta i građenja, znači nije samo čisti ugovor za građenje već oni na osnovu idejnog projekta moraju napraviti glavni projekt, izvedbeni projekt te kandidirati, odnosno dobiti, ishoditi građevinsku dozvolu za koju treba određeno vrijeme, a nakon toga izvoditi. Izvođači radova sa svojim projektantima su završili glavni projekt i sada je u tijeku recenzija glavnog projekta od strane Građevinskog fakulteta u Zagrebu. Po primitku recenzije pristupit će se ishođenju građevinske dozvole. Prema hodogramu aktivnosti očekujemo početak građevinskih radova krajem listopada 2020. godine. Građevinski radovi se planiraju u trajanju od 18 mjeseci, nakon toga slijedi probni rad uređaja. Znači do kraja godine bi trebali početi radovi na tome pročistaču, ukupno 18 mjeseci izvođenja.“

Predsjednica Gradskog vijeća upitala je Vijećnika je li zadovoljan odgovorom.

**MARIJAN RADIĆ**, odgovorio je da je zadovoljan odgovorom.

**JELENA KOVRE**, nakon što je pozdravila sve nazočne kao i slušateljice i slušatelje: „Kratko i jasno pitanje za Gradonačelnika, gradski bazeni, što je s njima?“

**VINKO GRGIĆ:** „Javna nabava je raspisana, mislim da će biti sredinom mjeseca otvaranje ponuda, vjerujem bez žalbi i vjerujem zaključenje ugovora tijekom desetog mjeseca što znači početak gradnje.“

Predsjednica Gradskog vijeća upitala je Vijećnicu je li zadovoljan odgovorom.

**JELENA KOVRE**, odgovorila je da je zadovoljna odgovorom.

**ANTUN ŠKVORČEVIĆ**, nakon što je pozdravio sve nazočne kao i slušateljice i slušatelje: „Ja bih imao jedno pitanje i jednu opasku, imao sam zapravo dva ali je djelomično već odgovoreno ovo pitanje vezano za pomoć poduzećima i poljoprivrednicima pogođenim Covidom. Čini se da je to sve što možemo pomoći onda neću više oko toga pitati.Ja bih pitanje postavio vezano za gradski vozni park. Možemo li dobiti odgovor na sve češća pitanja građana koji neki postavljaju nama po kojem se modelu zapravo ta vozila daju na korištenje i vrši li se nekakva evidencija potrošnje goriva i svega ostaloga što ulazi u to i koliko nas to košta. Usput gospodine Radić bio Vam je od Gradonačelnika zadatak koliko se sjećam vezano za onaj znak koji nas upućuje na hotel Slaven, 3000 m od kružnog toka, pa evo nisam primijetio da je išta oko toga rađeno.“

**BORISLAV VIDOŠIĆ**, nakon što je pozdravio sve nazočne: „Pretpostavljam da se radi o tri kombi vozila, rekli ste o voznom parku, pretpostavljam da se radi o kombi vozilima. Znači vlasnik jednog vozila je Grad Nova Gradiška, drugog Turistička zajednica, trećeg Savez sportova. Tako su oni i financirali sami kupnju tih vozila. Naravno da se vozila mogu koristiti, naše udruge i grupe građana pod određenim uvjetima. O gradskom kombiju brigu vodi naš vozač Dalibor Vuković, o kombiju Turističke zajednice gđa. Dinka Matijević, a u Savezu sportova Savez sportova, tako da svi oni koji su korisnici i koji su potencijalni korisnici, koji su već koristili znaju na koji se način koristi i upravlja s time. Određenog prihoda malog imamo, ali ta vozila nisu ni kupljena da se na njima zarađuje i da ostvarujemo nekakve dohotke, nego jednostavno da pomognemo svim naših građanima, prvenstveno našim udrugama. Ako trebate neke financijske podatke to možete dobiti u pisanom obliku.“

Predsjednica Gradskog vijeća upitala je Vijećnika je li zadovoljan odgovorom.

**ANTUN ŠKVORČEVIĆ**, odgovorio je da je zadovoljan odgovorom.

**LJILJANA PTAČNIK**, nakon što je pozdravila sve nazočne, slušateljice i slušatelje i naravno sugrađanke i sugrađane: „Moje pitanje je jedno od ponavljajućih pitanja, ja volim ono, repetitio mater studiorum est, postaviti pitanje koje se tiče uslužnih komunalnih djelatnosti, odnosno firmi u vlasništvu Grada koje obavljaju komunalne i uslužne djelatnosti za naše građane. Uvijek mislim da slijedom svega toga oni moraju biti na usluzi građanima i prilagoditi se pa i radnim vremenom onim mogućnostima posebno zaposlenim građanima. Naravno, ja sada govorim o firmi EKO-KONG i njihovom radnom vremenu i vremenu u kojem se obavljaju ukopi i ja to doista molim već nekoliko puta i ponavljam da se promijeni radno vrijeme firme EKO-KONG. Pogotovo posebno da se promijeni vrijeme u kojem se obavljaju pogrebi, sahrane ili kako god mi to rekli.

Naime, u ovo nemoguće vrijeme ljetnih vrućina biti na sahrani u 14.00 sati je više nego nehumano, ja sam bila na jednoj sahrani kada je sam naš Župnik držao ruku iznad glave jer ga ništa drugo nije štitilo jer je bila temperatura valjda gotovo 50 stupnjeva. Osim toga, svi koji žele ispratiti svoje bližnje, drage ili smatraju potrebnim prisustvovati na sahrani, moraju izaći sa svojih radnih mjesta. Koliko taj njihov izlazak, oni ne izlaze u 14,00 sati, oni izlaze ranije, koliko pojedine firme koje se bave proizvodnjom košta izlazak zaposlenika u radno vrijeme da bi prisustvovali sahranama. I dalje, opet, ta mrtvačnica izgleda poput hangara, poput skladišta, dakle bez imalo pijeteta i dostojanstva. Prolaze vlakovi, kamioni i tako da su te sahrane, ožalošćena obitelj tamo stoji kako stoji, dakle da doista se nešto napravi da se humanizira taj prostor da grad koji ovako lijepo izgleda i središte grada i moderno i uređeno da ima i odgovarajuću mrtvačnicu u skladu sa svim tim.

I svakako vas molim, opet se to odnosi na firmu EKO-KONG da napravi nekakvu nadstrešnicu u ovim uvjetima kiše, sunca i ostaloga. Općina Cernik je to jako lijepo riješila, oni su na postojeći onaj plato postavili nadstrešnicu, četiri stupa. Ja kao profesor hrvatskoj jezika, dakle laik u građevinskom smislu, na četiri stupa staviti nadstrešnicu, podaskati je, doista ne može biti nekakav enormni novac i da se stave barem dvije ili tri klupe, a ne da ljudi tamo stoje i bježe u hlad kod onoga rijetkoga drveća i ostaloga. Evo to je moje pitanje i doista apeliram da nam te sahrane budu dostojanstvene i u skladu sa izgledom našega grada.“

**VINKO GRGIĆ**: „Zahvaljujem se na konstruktivnom prijedlogu, evo imamo i člana Nadzornog odbora EKO-KONG-a, ja molim da se na idućem sastanku razmotri to i da prijedloge zaista u tom periodu od 1.6. do, ne znam, 15.9., naravno uz dogovor sa Župnikom, jer znam da je tu bilo nekakvih odnosa koji ne znam kako su rezultirali, da se to da prijedloge i u tom periodu da se ne bude zaista, znam na žalost tamo sam često pa onda vidim kako je i što je. Što se tiče ovoga drugoga, mi imamo jedan jedini projekt, jedno rješenje koje datira prije deset godina koje, koliko znam ovo Gradsko vijeće ga je podržalo jednoglasno. EKO-KONG, odnosno firma je vlasnik toga projekta, tako da ćemo u sljedećem Proračunu osigurati sredstva za projektnu dokumentaciju pa da pokrenemo se sa mrtve točke. Sporna je bila kupovina dvije kuće, to nas je zaustavilo, malo hoće ljudi, malo neće, onda nešto traže previše. Tu su nekakvi problemi, ali s obzirom da su bile dvije varijante, možemo ići u realizaciju skromnije varijante, čak smo i kupili, evo sjećam se, taj plato nije bio naš, bio je od Vodovoda zapadne Slavonije pa smo i to morali kupiti. Platili smo neke novce, 50-60 tisuća kn da se ne varam, uglavnom pripremili smo preduvjete za realizaciju i nadam se ishođenje građevinske dozvole sljedeće godine.“

Predsjednica Gradskog vijeća upitala je Vijećnicu je li zadovoljna odgovorom.

**LJILJANA PTAČNIK**, odgovorila je da je zadovoljna.

**IGOR BABIĆ**, nakon što je pozdravio sve nazočne kao i slušateljice i slušatelje: „Imao sam dva pitanja, prvo ću probati riješiti sam s direktorom Odlagališta, a onda bih htio jedno mišljenje izreći, mislim po Poslovniku, vezano je održavanje Glazbenog ljeta. Ponosan sam na Grad i što smo donijeli odluku shodno epidemiološkoj situaciji da se u onakvom obimu Glazbeno ljeto jednostavno ne može održati i pohvaljujem što je održano, barem ovako obilježeno, ipak Glazbeno ljeto nije to, ali kao građanin moram istaći, ovo nema veze s Gradom, ima veze sa stanjem u Državi da u isto vrijeme smo imali milijun turista i neki dan smo imali rock koncert u Orahovici za Dan grada, par tisuća ljudi što mene osobno boli i ja to moram reći. Mislim da dvostruka mjerila su nas dovela u ovu situaciju u kojoj smo sada. To je moje mišljenje.

Drugo moje pitanje vezano je za moje pitanje s prošle sjednice za prijedlog da se stavi kamera za nadzor brzine u Ulicu kralja Zvonimira, znači neposredno južno od podvožnjaka ispod pruge što bi povećalo sigurnost naše djece koja prolaze tamo jer tamo je ograničenje 30, nitko se toga ne drži, kamera bi to sigurno barem malo ublažila, a bliži nam se školska godina, biti će sigurno puno djece vrlo skoro na cesti. Da ne ispada da ja postavljam pitanja samo za Mjesni odbor JUG, svi znamo da je Ulica kralja Zvonimira najduža biciklistička staza i svi iz grada idu tamo i moraju proći ispod podvožnjaka i mislim da je to bitno za sigurnost svih građana ovoga grada.“

**GORAN TOMLJANOVIĆ**: „U međuvremenu, dakle nakon zadnjeg upita sa zadnje sjednice Vijeća stupili smo u kontakt s Ministarstvom unutarnjih poslova pisanim putem i usmeno nakon čega smo dobili usmeni odgovor da su zainteresirani za postavljanje kamere na toj lokaciji. Dakle radi se o ovom podvožnjaku dole, međutim imali su jedan uvjet koji je za nas čini mi se dobar, oni imaju namjeru postaviti i u Mažuranićevoj ulici, tamo kod Plodina, dakle na onoj ravnoj dionici. Zainteresirani su i za dosadašnji oblik suradnje kao što je bilo u Kovačevcu. Naime, ta priča nije baš jeftina, međutim onaj dio koji bi teretio Grad odnosi se na priključak struje i na izgradnju samog stupa što nisu značajna sredstva. Za sada imamo takav neslužbeni odgovor, čim bude nešto službenije i čim potpišemo ugovor biti ćete obaviješteni.“

Predsjednica Gradskog vijeća upitala je vijećnika je li zadovoljan odgovorom.

**IGOR BABIĆ**, odgovorio je da je zadovoljan odgovorom.

**LJILJANA LUKAČEVIĆ**: „Oba se moja pitanja odnose na Gradonačelnika, odnosno upućena su Gradonačelniku.

Prvo pitanje je vezano za prodaju imovine u vlasništvu Grada, naime, prema Izvješću o izvršenju Vaših dosadašnjih proračuna vidljivo je da je sada prodano imovine u vlasništvu Grada u iznosu od 9,5 milijuna kn i samo ove godine ste Proračunom planirali prodati imovine u vlasništvu Grada u vrijednosti skoro 16 milijuna kn. Četvrtina tih planiranih, prodajnih, da tako kažem, sredstava sukladno specifikaciji u Proračunu namijenjena je realizaciji Vaše ideje o izgradnji staklene Gradske vijećnice i uređenju petog kata Gradske uprave, a to je za informaciju građanima koji nas slušaju težina projekata u iznosu sedam milijuna kn. Dakle, sedam milijuna kn od ukupno devedeset šest milijuna kn koliki je Proračun ove godine se ulaže u izgradnju Gradske vijećnice i petog kata Gradske uprave. Naravno da je diskutabilno treba li nam uopće pogotovo u ovoj godini kolapsa gospodarstva u uvjetima epidemije Covida 19 Gradska vijećnica koja iskreno rečeno ne znam zašto se uopće zove Gradska vijećnica jer prema Vašim medijskim izvješćima tu bi trebala biti kavana, pa prostor za Savjet mladih koji ne znam uopće zašto je prostor za Savjet mladih kada Savjet mladih niti ne funkcionira, pa nekakve konferencijske dvorane koje već imamo i u Industrijskom parku i u Turističkoj zajednici i na svim drugim prostorima, a da ne govorimo o ulaganjima od milijun kn u peti kat Gradske uprave. Pitamo se čemu i o tome smo već raspravljali, a i raspravlja se i među građanima i na društvenim mrežama.

Pitanje je konkretno – jeste li do sada i u kojem iznosu prodali imovine u vlasništvu Grada da bi se realizirao ovaj projekt, odnosno, budući da niste podnijeli pravodobno danas Izvješće o polugodišnjem izvršenju Proračuna, moje pitanje je što ste od imovine u vlasništvu Grada ove godine prodali, za koje iznose i u koje svrhe?

Dozvolite mi opasku na pojašnjenje zašto danas na Dnevnom redu nema Polugodišnjeg izvješća. Uz dužno uvažavanje i suosjećanje sa situacijom djelatnice o kojoj pričamo, život grada, dinamika Proračuna se pratiti mora, svjedoci smo plaćanja iz Gradskog proračuna savjetnika, konzultanata i slično i smatram da se ovaj problem na taj način mogao riješiti.

Drugo pitanje tiče se zapošljavanja u Gradskoj upravi, gradskim ustanovama i trgovačkim društvima. Isto tako kada pratimo Vaše izvješće o izvršenju Proračuna u Vašem mandatu, vidljiv je znakovit porast rashoda za zaposlene, kako u Gradskoj upravi tako i u gradskim ustanovama, konkretno počevši od 2016. kada ste rashode za zaposlene imali u iznosu od 13,3 milijuna kn, prošle godine su ti rashodi za zaposlene iznosili čak 18,4 milijuna kn. Znači, ja znam da ćete Vi u svojoj maniri reći da ste povećali plaće zaposlenima u odnosu na zadnju godinu mandata HDZ-ove izvršne vlasti, no međutim činjenica je da za tri proračunske godine rashodi za zaposlene su se povećali 38%. I opće je poznato da se zapravo radi o novim zapošljavanjima na teret Gradskog proračuna. S obzirom da i u ovoj vijećnici ima osoba koje su se ili osobno ili netko iz njihovog užeg socijalnog kruga upravo u Vašem mandatu zaposlili u Gradskoj upravi ili u gradskim ustanovama ili društvima, zbilja nema smisla raspravljati i negirati činjenicu da je novih zapošljavanja bilo pa je samo pitanje koliko je novozaposlenih od početka Vašeg mandata u Gradskoj upravi, gradskim ustanovama i tvrtkama pa Vas transparentnosti radi molim odgovor na to pitanje.“

**VINKO GRGIĆ**: „Što se tiče prodaje imovine Grada nedavno smo imali, čak ove godine smo imali to pitanje s Vaše strane postavljeno koliko je ulaza, koliko izlaza bilo, odnosno koliko smo kupili, stekli, zamijenili, koliko smo prodali. Ako me pamet služi još uvijek bilo je negdje oko pet milijuna kn otprilike da smo prodali imovine, pet milijuna kn naših nekretnina, poslovnih prostora, najvećim dijelom zemljišta u Industrijskom parku. S druge strane ono što je mene iznenadilo, da ne kažem frapiralo, je činjenica da smo zamijenili, stekli, kupili, znači uzeli u naše vlasništvo za 28 milijuna kn. Znači samo u mandatu moje uprave, vas, smo donijeli prihode. Grad je bogatiji za 23 milijuna kn, 23 milijuna kn, to je ogromno. Što se tiče ove godine, da imate pravo da smo ove godine iznimno puno stavili prodaju nekretnina što dobrim dijelom očekujemo realizaciju, ali kao zamjenica gradonačelnika koja ste obnašali svoju dužnost od 2013. do 2015. onda znate da ona sredstva koja mislite raditi, koja morate napisati zbog fondova i zbog svega morate naći neka sredstva u prihodima, a to ide prodaja zemljišta, prodaja nekretnina. To nisam ja izmislio, to radi cijela država. Na žalost, sjećate se prošle godine kako ste me prozivali što smo imali četiri ili pet rebalansa Proračuna, bili smo rekli u planiranju prodaje nekretnina i onda smo došli u situaciju da svaki natječaj na koji se moramo javiti moramo ga staviti u Proračun jer nismo se mogli javiti. Na žalost to je takva situacija, neke stvari jednostavno netko drugi nam diktira. Ja bih bio najsretniji da napišemo par milijuna kn koje realno prodajem, međutim eve ja vam mogu reći otprilike da smo mi negdje u ovom trenutku na milijun, milijun i pol kn od prodaje nekretnina i imamo u planu još nekoliko javnih nabava, odnosno raspisivanje natječaja i ono što znate, što smo potpisali ugovor za prodaju 37 ha u Industrijskom parku u vrijednosti devet milijuna dvjesto pedeset tisuća kuna. Otprilike s tim, ako se to realizira ja ću biti jako sretan jer ćemo doći skoro do realizacije toga u ovim teškom vremenima, ali na neki način to funkcionira. Ja ne vidim razloga za zabrinutost ili razloga da nešto posebno radimo ili da nešto posebno krijemo, na kraju krajeva. Zadnji puta ste dobili tablicu točno šta je bilo, šta smo prodali, šta smo kupili, možete i sada, evo ja vodim redovno izvješće svaki mjesec da vidimo koliko je prodano, koliko je novaca ušlo u Gradski proračun jer to nam je bitno za funkcioniranje, tako da s te strane vodimo brigu.

Što se tiče Gradske vijećnice, ne kažem za visoki, gotovo konačni projekt realizacije, napravili smo tender i izvođač je dobio posao za 4,4 milijuna kn neto. To je vrijednost koja će se možda još povećati zbog opremanja stolica i još nekakvih stvari. Zašto to radimo? Zato što je to odluka ove uprave kao što je odlučila i za još niz projekata koje sada radimo i o kojima smo pričali. Da li je to Biosol, da li je to Foto naponska elektrana, da li je to poduzetnička infrastruktura, da li je to CEKOM, da li je to Tehnološki inkubator. Za svaku stvar ako me to pitate to je odluka ovih ljudi ovdje na ovoj strani da idemo u realizaciju tih projekata i oni su mi dali zadatak da to iz realiziram, ja to moram napraviti. Naravno, mi smo stali s jednim dijelom projekata, realizacije projekata u ovom trenutku zbog Covida, ali ono što smo započeli morali smo završiti, morali smo završiti. Dobar dio projekata što ćete vidjeti na kraju godine nećemo realizirati jer osluškujemo situaciju, vidite da je BDP pao, da je puno stvari, vidite da punjenje Proračuna daleko manje što i mi osjećamo pa ćemo vidjeti kako to riješiti i šta napraviti.

Drugo pitanje, zapošljavanje. Pa evo ja ću još se spomenuti, volim nekakve usporedbe koje su po meni realne. Opet se vraćam na šesti mjesec 2013. godine kada ste bila zamjenica gradonačelnika i kada ste doslovno svim zaposlenicima spustili plaće, snizili plaće za 20 do 30%. U mom periodu, u našem periodu mi smo to vratili i digli ali ne bi to radili da nemamo rezultata, da nemamo prihoda i da naš Proračun nije duplo veći nego što je bio vaš. Vaš je bio na razini 40 milijuna kn, naš je na razini 80 milijuna kn. Vi morate imati zadovoljne radnike, Vi morate imati odlične ljude jer njima će se ponuditi puno bolje radno mjesto negdje drugdje za puno veću plaću i otići će i na kome ćemo ostati. To ne možemo govoriti i o tome ne možemo pričati i jednostavno to je moja politike osobna i vjerujem politika mojih vijećnika jer me podržavanju u tome da moramo ljude nagraditi. Ako me pitate za tri milijuna kn zbog čega je razlika nastala samo ću vam reći da je riječ o projektu Zaželi. Projekt koji smo dobili od Države, projekt za koji smo dobili sredstva od Države i samo smo ih transferirali za te zaposlenice, bilo ih je 50, sada će ih biti 60. A imali smo i zgoda i nezgoda, imali smo situacije da nam je netko otišao u mirovinu, netko je na žalost poginuo jer to je život pa smo uzeli nove ljude. Netko je krivotvorio diplome pa je morao otići odavde pa smo na njegovo mjesto morali postaviti nekoga drugoga, tako da kažem, to je život. Enormno nismo postigli veliko povećanje plaće ali kažem shodno Proračunu, pogotovo s obzirom da ja moram napomenuti da moja plaća u sljedećem periodu kao i u zadnjih godinu i pol dana je nula kn vezano za Grad. Ja za ovaj grad ne volontiram već radim za nula kn, bez putnih troškova, bez ičega jer plaća mi je u Saboru i ta moja sredstva, odnosno sredstva od moje plaće smo usmjerili prema stipendijama, danas je 45 stipendija, danas je 1. i danas stipendije idu tim studentima i učenicima, to je zapovijed. Pogledajte okolo tko plaća tisuću kn studentima, tko plaća svakog 1. u mjesecu, a evo to je naša politika, to je odraz naše politike koju ćemo voditi i dalje.

Predsjednica Gradskog vijeća upitala je vijećnicu je li zadovoljna s odgovorom

**LJILJANA LUKAČEVIĆ** odgovorila je da nije zadovoljna odgovorom i da želi odgovor u pisanom obliku.

**ŽELJKO BIGOVIĆ**, nakon što je pozdravio nazočne kao i slušateljice i slušatelje koji prate ovu sjednicu putem radija: „Evo na početku ovoga Aktualnog sata o temi DING-a Gradonačelnik ponovno manipulira i obmanjuje javnost neistinitim podacima. Ja ne znam, zašto je problem Gradonačelniče, za ovom govornicom govoriti istinu, Vi sve što govorite istina nije, ni po pitanju smanjenja plaća zaposlenika ali ja to ne mogu sada jer nemam vremena. Vi sve što govorite je potpuna laž i neistina.

Što se tiče DING-a dopustite mi dvije minute jer je to bitno zbog naših sugrađana da znaju istinu i da znaju točne podatke. DING je osnovala SDP-ova vlast i gradonačelnik Vuković 2010. godine, 2013. smo zatekli 11 milijuna kn duga, 7,5 milijuna Zagrebačkoj banci, 2 milijuna Hrvatskim šumama, milijun Poreznoj upravi, ukupno preko 11 milijuna. Gradonačelnik Vuković je upumpao u DING iz Gradskog proračuna ukupno 22,5 milijuna kn, istiniti podaci. Gradonačelnik Bigović zatekao je osam mjenica po 250.000,00 kn, to je 2 milijuna kn koje je Grad izdao kao zalog za kredit u Zagrebačkoj banci. I tih 2 milijuna kn smo vratili Industrijskom parku, uplatili da ne bi i DING i Industrijski park koji je onda radio projekte došao u blokadu. Mogao sam pustiti da se mjenice naplate prisilno od Grada. Vi iznosite neistinu da je Grad dao, da sam ja dao dva i pol milijuna kn tvrtki FIMA, to je notorna laž. Znači, imate knjigovodstvo ovoga Grada, izvucite da li je u moje vrijeme Grad uplatio FIMI i jednu lipu, niti DING-u ni jednu lipu, znači uplaćeno je Industrijskom parku da ne zaustavimo sve projekte. To vam je činjenica, izvucite knjigovodstvo sve što imate i nemojte se služiti neistinama i manipulacijama. Isto je to i po pitanju plaća zaposlenika, kakvih 20, 30%, 6%, a to je opet nasljeđe koje smo zatekli u kakvoj je situaciji bio Grad da se oko toga više ne bavimo.

Sada bih molio da postavim dva pitanja i hvala lijepa na ovom obrazloženju jer je to bitno zbog naših sugrađana. Naravno i drugo pitanje upućujem Gradonačelniku.

Prvo pitanje se odnosi na rekonstruirani dio središnjeg trga, to je ovaj dio između Gradske uprave i našega parka. Utrošili ste na desetke milijuna kn na uređenje centra grada. Nije Vas briga za građane Prvče, Kovačevca, Ljupine što nemaju pješačke staze, što u jednom dijelu nema kanalizacije, što nema druge infrastrukture, ali što Grad ima još uvijek evo nakon 5 godina vaše vlasti neasfaltiranih makadamskih cesta u samome gradu. Važno da se gradi gradska staklena vijećnica.“

**LJEPŠA RAKAS-VUJČIĆ**: „Postavite pitanje, imate još minutu vremena.“

**ŽELJKO BIGOVIĆ**: „Ne, tek sam počeo.“

**LJEPŠA RAKAS-VUJČIĆ**: „Iskoristili ste. Jedino ako Vi ne mislite kao na prošloj sjednici Vi onda voditi sjednicu.“

**ŽELJKO BIGOVIĆ**: „Ne mislim ja, pa imate Vi gospodina Radića on će to zamijeniti, on to tako…“

**LJEPŠA RAKAS-VUJČIĆ**: „ Prolazi Vam vrijeme.“

**ŽELJKO BIGOVIĆ:“** Ono što sam obrazložio vezano za DING nije bilo vezano za postavljanja pitanja i mislim da je korektno da se može za ovom govornicom reći istina. Ne znam zašto jedino mene prekidate, ovdje svi za ovom govornicom govore koliko žele i hoće, Gradonačelnik odgovara na ono što ga se uopće ne pita i tako dalje, jedino mene prekidate. Što, u čemu je problem, zar se bojite čuti istinu, u čemu je problem? „

**LJEPŠA RAKAS-VUJČIĆ**: „Vi samo poštujte vrijeme, drugi nisu prekoračili četiri minute Vi već jeste. Postavite na brzinu pitanje. Evo to je Poslovnik, a sad što svako tumači Poslovnik….“

**ŽELJKO BIGOVIĆ**: „Imamo u središtu našega grada apsurdnu situaciju. Da rekonstruirani dio središnjeg trga godinu i pol dana nakon završetka radova nema uporabnu dozvolu. Odbijena su dva zahtjeva za izdavanja uporabne dozvole, prvi zbog nepotpune dokumentacije, a drugi zbog čitavog niza primjedbi i projektanta i projektnog nadzora prof. Njirića. To je zanimljiva situacija jer stručni nadzor radio je i naplatio ing. Rašić, da pojasnim našim građanima, on je vlasnik tvrtke INGRI iz Ruščice koja radi ovaj projekat, navodno glavni projektant ove zgrade staklene vijećnice, naši sugrađani naravno nailaze na čitav niz negodovanja jer je tu nepotrebna, jer je uništavanje baroknog centra grada, kao šaka u oko, da budem kratak i jasan. Taj isti stručni nadzor napisao je izvješće da je sve izvedeno u skladu s projektom i dozvolom, a projektni nadzor, prof. Njirić na četiri stranice naveo čitav niz nedostataka i nesuglasnosti. Zahtjev za tehnički pregled predan je 6.5. 2019. odbijen je 22.8. 2019. Pitanje koje proizlazi iz svega toga; „Kako je moguće da se dva puta odbije zahtjev za izdavanje uporabne dozvole za zahvat koji su projektirali najbolji hrvatski projektanti, govorim Vaše riječi, izvodili najbolji izvođači, nadzirali najbolji nadzorni inženjeri koje Vi odabirete. Što ne valja Gradonačelniče, zašto projektant nije zadovoljan, zašto nemamo uporabnu dozvolu?“

Drugo pitanje, vrlo kratko, u istom smo području, znači kružni tok kod križanja Dieneševe, Gajeve i Trg kralja Tomislava i ovdje situacija poprilično slična. Potrošili ste preko 2,1 milijun kn, istina Bog, Županija je dala 1,8 milijuna kn za taj kružni tok koji pomalo nezgrapno izgleda, nagnut, ne prati konfiguraciju terena itd. Kružni tok je u uporabi, a niste dobili uporabnu dozvolu. Je li tako? Fontana koju ste izgradili izgrađena je bez građevinske dozvole. Sama fontana na ovom mjestu mogla je biti šireg promjera s većom bogatom ružom mlaznica, ovako mi izgleda pomalo jadna, izgleda impozantno tek na umjetničkim fotografijama majstora Alena Kocića. Čujem da je ta fontana plaćena od naših sugrađana 350.000,00 kn, pa Vas molim, od koga ste kupili tu fontanu, koliko ona doista košta, njena izgradnja i ugradnja i sama fontana. Molim konkretne i jasne odgovore da opet ne pričate ovdje neistine, bajke, da ne obmanjujete, konkretno i jasno odgovarajte.“

**LJEPŠA RAKAS-VUJČIĆ**: „Vaše vrijeme ste prekoračili tri minute i dobivate opomenu.“

**VINKO GRGIĆ**: „Ne znam šta reći. Tu je bilo svega, počevši od DING-a, naravno, nije Grad dao DING-u, odnosno sve je išlo preko Industrijskog parka. Problem je što u jednom trenutku gosp. Bigović, Vi ste potpisali predugovor, ali čitaj ugovor s privatnom firmom koja je preuzela upravljanje potpuno DING-a, a onda ste tom DING-u preko Industrijskog parka dali još oko pola milijuna kn posudbe koji se nikada nije vratio, koji je u ovom dijelu od 2,5 milijuna kn. Nije problem u onom periodu prije jer je to bila gradska imovina, gradsko vlasništvo, ali u ovom trenutku Vi to niste smjeli. Ja ne znam zašto se to nije procesuiralo, ali to nije moj posao niti me zanima, da budem iskren.

Što se tiče našeg uređenja Trga obično angažiram stvarno ljude koji su znalci struke, od profesora Njirića, pa kod kružnog toka firma iz Osijeka, u principu možda čak i najbolja tvrtka za cestovnu infrastrukturu koji su nam napravili taj kružni tok koji ima svoje zakonitosti. Nitko nije izmišljao zašto takav, zašto je vanjski ovakav, zašto je rasvjeta takva. To ne ide se na ljepotu, na ne znam ni ja šta već se traži iz priručnika, iz aplikacija, iz softvera koji projiciraju sve to skupa jer smo se mučili, taj kružni tok je trebao možda još biti veći pa smo tražili da bude što manji s obzirom na dinamiku prometa, količinu vozila i sve ostale stvari. Ja tu, bez obzira što mi je to možda blisko, ali to nije direktno moja struka i slušam isključivo mišljenje tih projektanata koji to dobro rade. Na žalost više ne rade jer nemaju vremena, vjerujte mi, mi bismo ih zvali za još neke projekte, nemaju ljudi vremena jer su prekapacitirani i rade ogromne projekte. Mislim da je fontana, sama fontana, sam uređaj kao takav bio negdje 70.000,00 kn plus usluga naših djelatnika iz EKO-KONG-a koji su radili sve ono što je bilo kao takvo. A ovo, mi naravno da ćemo doći do uporabnih dozvola i na Trgu i sve ovo što treba, zaista to su male sitne promjene, preinake koje se trebaju napraviti. Profesor Njirić je inzistirao na rasvjetnim tijelima da se ne vide vijci, to je inzistirao i to je jedna od promjena koja se treba napraviti. Imate stup i četiri vijka da se to ne vidi. Druga promjena je kod fontane one gdje stavite ruke na senzore pa smo mi stavili dvije kanalice ako voda pada da ne ostaje, da se ne zadržava. On ne pristaje na to i tu kanalicu s jedne i druge strane treba izvaditi netko. Znači to su takve benigne stvari. Trg se koristi, o subjektivnim elementima, ljepoti ili nečemu drugom to Vi sami prosudite ja Vam neću nametati svoje mišljenje niti ću ga izražavati. Bitno je da ono sve što radimo da završimo kako treba i da to bude dobro. Ja ne znam, mi se očito družimo s krivim ljudima, odnosno s drugim ljudima, meni ljudi čestitaju i zahvaljuju se da smo napravili jedan prekrasan trg ovdje. Nitko me nije ništa popljuvao, bilo je malo priče oko toga da li je kosina ovakva ili onakva ali to postoji. Kada sam pitao projektante zbog čega se to tako radi, jednostavno zbog logike i psihologije vozača koji dolazi, ako ima takve krivine ili slično, on namjerno, nesvjesno usporava, ne proleti, već usporava i to su nekakve stvari. Nedavno sam išao u Pleternicu pa imate i tamo dva, tri kružna toka također koji imaju nagibe, a evo jučer sam se isto, prekjučer sam se provozao gore Baćin Dol i tamo gdje budete vrlo često pa vidite novu cestu koja je napravljena, koja ima sve moguće krivine, sve moguće krivine. Čak smo i realizirali zajedno sa Županijskim cestama ovaj dio kod TANG-a gdje je bio kosi, krivi nagib, onaj dio ceste gdje će doći sada vjerojatno semafor, čekamo svaki dan da krene, tako da su to zakonitosti koje su definirane strukom, znanjem, iskustvom, na kraju krajeva nekim pravilnikom. Zašto, ako se meni ne sviđa da je malo više, to nije do mene, to je tako. Ne znam evo, mogu pričati još sat vremena o tome, ali nema smisla.“

**ŽELJKO BIGOVIĆ**: „Evo, ovdje ću biti vrlo kratak. Ponovno FIMA, mi smo potpisali predugovor i pismo namjere, to nema nikakve veze s reguliranjem vlasništva. Vi ste prodali DING FIMI, u Vaše vrijeme sklopili ugovor i tako dalje. FIMA je došla kao Bogom dana da spasi Grad od 7-8 milijuna kn koje smo sigurno morali platiti iz Gradskog proračuna da se nisu uključili, da nisu rješavali pomalo dug od Hrvatskih šuma i svega ostalog. Kako je nastao dug FIME prema DING-u od 2,5 milijuna kn to ne znam, ali Vi ste prodali DING i onda je to stupanje vlasništva, a ne nikakav predugovor i pismo namjere. Što se tiče ovoga, pitao sam konkretno, naravno i izrekao svoje mišljenje, opet mišljenje koje je struka rekla, nisam ja to tako iz glave bubao kako on izgleda itd. Projekt je u redu, ali izvođenje radova nije, ali nije to bitno. Ono što je bitno, zašto za godinu i pol dana ne možete doći do uporabne dozvole. To je mislim suština toga, postoje nedostaci, treba ih ukloniti hitno i da doista da za građevine koje izgradimo u ovom gradu imamo uporabnu dozvolu u primjerenom roku.“

**TOMISLAV BEČIREVIĆ**, nakon što je pozdravio nazočne kao i slušateljice i slušatelje „Pa evo ja isto jedva čekam da prođe ova Corona pa da onda samo jedino možemo o tim našim, o toj našoj prošlosti na miru pričati. Naravno šalim se, evo u trećem mjesecu početkom ove pandemije nesretne postavio sam ovdje pitanje Vama Gradonačelniče – što planiramo učiniti za, kakve su to mjere, kako ćemo pomoći, jer već je tada, tko je u gospodarstvu, vidio što nas očekuje. Tada ste rekli da imate nekakve mjere i ja ovdje ne mogu reći da niste ništa napravili, jeste, ovo što Vi kažete, taj privi val, nekakvo oslobođenje ugostitelja i tako. To, to je bilo, međutim, u petom i šestom mjesecu dok su gradska vijeća donosila odluke o nekim krupnijim paketima pomoći kako da se novci koji neće biti potrošeni na razne manifestacije prebace u pomoć gospodarstvenicima, mi nismo napravili ništa konkretno i to je ono što vam je gosp. Željko rekao. Kako bih ja vama naveo primjer, mogao bih ovdje 15 minuta pričati, no neću, naravno da neću. Recimo u Požegi imamo oslobođenje građana od onog dijela koji se plaća dječji vrtić, znači dječji vrtić košta građane nula kn. Imamo oslobođenje od plaćanja zakupa poslovnih prostora svih gospodarskih subjekata zahvaćenih, ne samo ugostitelja. Imamo oslobođenje od plaćanja komunalne naknade, imamo razne natječaje, imamo nepovratna sredstva. Svjedoci smo recimo, Grad Pleternica je nedavno je raspisao, Grad Slavonski Brod, Županija Brodsko-posavska evo nedavno vidjeli ste u tiskovinama dva milijuna dodijelila je gospodarstvenicima i 800,000,00 kn pomoći poljoprivrednicima. O tome paketu mi pričamo, a mi takav paket poštovani Gradonačelniče za sada nismo donijeli. Imamo s jedne strane odgođeno NG ljeto, vjerojatno po svim najavama bilo je to, onako izdašno bi bilo. Što je s tim novcima, možemo li s tom nekom masom novaca, pa kolika da god ona, pomoći našim građanima i pomoći gospodarstvenicima?

Moje drugo pitanje, pa ne znam, ja imam pet pitanja koje bih Vam postavio, postavit ću Vam ovo – evo dotakli smo se oslobađanja plaćanja Dječjeg vrtića. Vi ste ovdje rekli, mi iz Kluba HDZ-a smo protiv vijećnice, protiv nekih stvari, to ste Vi rekli da je to stav ljudi koje Vi vodite i dobro. Mi to poštivamo, imate deset ruku, međutim, evo već dvije-tri godine postavlja se pitanje boravka djece u vrtićima. Mi nemamo dovoljno mjesta, ove godine ja mislim da za oko 70-oro djece nema mjesta u Vrtiću. Meni je žao što ova Gradska uprava, a često ste se znali s tim pohvaliti kako se diže gospodarstvo, gospodarstvo se dizalo u cijeloj Hrvatskoj u to doba. Ono što smo mi mogli, nismo mogli otvarati tvornice, no mogli smo te neke prateće sadržaje koji su potrebni tim ljudima omogućiti, a jedna od tih bi sigurno bilo proširenje Dječjeg vrtića. Recite mi što Vi imate u planu i na koji način s tim jer ako se izvučemo iz ovoga, izvući ćemo se, mislim na pandemiju Covida, doći će do ponovnog rasta, zaposlenja i svega i ta lista svakim danom će biti sve duža i duža, čekanja na Vrtić.“

**VINKO GRGIĆ**: „Što se tiče Vrtića, da imamo problem. Malo smo provjeravali, mislili smo da je povećan natalitet, međutim nije u toj mjeri, imamo veliki broj djece koji na žalost neće moći ući u naše vrtiće. Razlog povećanog broja djece je što svi rade, ljudi rade, imaju posao, ne znaju kuda će s djecom i naravno logika je kažem da idemo u Vrtić. U ovom trenutku mi smo jednu građevinsku parcelu prenamijenili, to ćemo donijeti na sljedećoj sjednici Gradskog vijeća kada usvojimo GUP, baš društvenu infrastrukturu, odnosno društveni dio gdje bi planirali u sljedećem periodu graditi vrtić. Znači to je ono što mi možemo, da li možemo proširiti ovu, moramo pogledati još parametre urbanističke. Mislim da onaj stari ne možemo, a ovaj novi, moramo to vidjeti, ne mogu reći, međutim cilj nam je ne nadograđivati već izgraditi novi i to u Mjesnom odboru Jug, znači dolje. Koliko smo napravili za Vrtić? Pa djeca su u novim vrtićima, energetski obnovljenim, unutra interijeri su sređeni, nove dječje sprave, nova igrališta, sve je novo praktično, nova oprema unutra, sve što ide. Isto tako sa 600,00 kn koliko su roditelji plaćali spustili smo na 500,00 kn, to naš Gradski proračun opterećuje za pola milijuna kn, da li znate, to Grad plaća. Roditelji bi trebali platiti 600,00, Grad im daje još 100,00 kn uz niz ovih drugih stvari koje plaća, tako da maksimalno radimo s tim. Naravno, ne možemo sve preko noći, ali ćemo napraviti polako, po redu. Mislim što se tiče Vrtića da sam dovoljno rekao, a što se tiče ovih mjera kolega Pročelnik će objasniti, ponovit će što je bilo na prošloj sjednici Gradskog vijeća. Ja ću samo reći da sve mjere koje je Država dala, odnosno koje je napravila, koje je oslobodila gotovo sve i uzela pod lokalnu samoupravu. Nije se odrekla svojih dijelova proračuna već je uzela jedinicama lokalne samouprave tj. nama. Ono što sam čuo što je Županija napravila u dva milijuna kn, odlična priča, ali je to bio transfer sredstava iz Države prema svim županijama i županije su onda imale takva sredstva da pomognu dodatno. Ali mi, mislim da smo mi donijeli četiri ili pet mjera koje su zaista mjerodavne, koje su pomogle puno. Da li smo mogli više, da li bi htjeli više, da, htjeli bi više, ali s obzirom na daleko smanjene prihode od poreza, od raznih poreza, poreza na dohodak i drugih stvari, poreza na prodaju nekretnina gdje je država s četiri na tri sada smanjila, a izgleda da će sada i ukinuti što smo imali prihode oko milijun, milijun i pol kn, sada to više nemamo, moramo se na neki način snalaziti i onda ove novce koje ćemo uštedjeti iz nekih manifestacija ponovno ćemo vratiti u sustav ali ovo što moramo isfinancirati što smo potpisali ugovor, to jedino, ali evo molim Pročelnika da pročita koje su to mjere bile.“

**GORAN TOMLJANOVIĆ**: „Ovo Gradsko vijeće, čini mi se na predzadnjoj sjednici, 28. travnja i to mislim jednoglasno je usvojilo čitav paket mjera za pomoć pogođenima pandemijom Covida. Taj set mjera mislim da je podrazumijevao šest mjera od kojih su samo neke: oslobođenje od komunalne naknade poduzetnika na rok od tri mjeseca, dakle to je bio onaj kritični period od 3. do 6. mjeseca kao i svih kamata, dakle kamate se nisu zaračunavale za to vrijeme. Zatim oslobođenje od plaćanja zakupa svih poduzetnika kojima je zabranjen rad Odlukom Stožera civilne zaštite. Oslobođeni su svi obveznici spomeničke rente, oslobođeni su plaćanja tog poreza na rok od četiri mjeseca, donijeli smo Odluku o oslobođenju plaćanja poreza na potrošnju, tu smo malo drugačije rezonirali nego drugi gradovi, donijeli smo na period od cijele godine. Donijeli smo odluku da u tom ljetnom periodu kada isto određeni broj djece dolazi u vrtić, roditelji kao obveznici plaćanja te usluge biti će oslobođeni za čitavo to vrijeme. Dakle, to je bio jedan paket kojim je Grad pokušao unutar proračunskih mogućnosti izići u susret i pomoći što više. Naime, mi smo imali sužen manevarski prostor u dva smisla. U jednom smislu zakoni koji su prethodno doneseni da bi uopće mogli omogućiti donošenje takvih mjera i drugi je naravno proračunska mogućnost, bitno je možda samo spomenuti ovo što je Gradonačelnik već napomenuo da je od poreza na dohodak kao najizdašnijeg prihoda Grada značajno manje sredstava u posljednjih šest mjeseci. Mislim da se čak radi o iznosu od preko šesto milijuna kn manje u odnosu na prošlu godinu. Dakle, u tim okolnostima je za sada doneseno ono što je doneseno, da li će još nešto produljivati se mjere, još nešto donositi o tome će više Gradonačelnik izvijestiti.“

Predsjednica Gradskog vijeća upitala je vijećnika je li zadovoljan odgovorom.

**TOMISLAV BEČIREVIĆ**: „Gospodine Gradonačelniče, ja sam Vama naveo primjer ovih drugih gradova, oni su također pogođeni kao i mi sa svim tim mjerama, međutim imam osjećaj da su oni to nekako više izdvojili. Međutim, evo možda ako već oko ovih sredstava govorimo, rekli ste 15.9. ona staklana trebala je platiti oko devet i nešto milijuna kn. Da li iz toga, ako se to dogodilo, ne znam, nemam informaciju, ako je, ako su ti novci uplaćeni, da li možda od toga imamo neki iznos za pomoć?“

**VINKO GRGIĆ:** „Kolega Bečireviću, osjećaji su različiti, ja imam ovdje osjećaj da vas ima ovdje previše jer ste uzurpirali gotovo cijeli ovaj Aktualni sat, odnosno dva sata, a u stvari vas nema, nekada izgled vara, to je takva situacija. Tako da što će biti, biti će, razumijete, mi imamo šest milijuna kn manje prihoda, šest milijuna kn, a plaće su ostale iste. Moje kolegice i kolege su smanjili te plaće, ja ne mogu komparirati Požegu, ja ne mogu komparirati neke druge gradove, ali mogu dvadeset gradova s kojima razgovaram i s kojima pričam i s kojima sam jučer između ostaloga bio i koji su donijeli identične odluke, samo smo mi porez na potrošnju donijeli za cijelih 12 mjeseci, odnosno do kraja godine. Zašto ne bi dali? Pa dati ćemo ako budemo imali, vrlo jasno.“

Predsjednica Gradskog vijeća upitala je vijećnika je li zadovoljan odgovorom.

**TOMISLAV BEČIREVIĆ** odgovorio je da je zadovoljan.

**VESNA ĐAPIĆ**, nakon što je pozdravila nazočne: „Imam dva pitanja za Gradonačelnika. Moje prvo pitanje, molim Gradonačelnika da nam pojasni u kojoj su fazi projekti ulaganja u infrastrukturu grada Nove Gradiške, Cekom i Tehnološki inkubator. I drugo pitanje, kakva je situacija oko sportskog centra Slavča i u kojoj je fazi?“

**VINKO GRGIĆ**: „Evo kolegice znači četiri projekta vezana za Industrijski park. Riječ je o Tehnološkom inkubatoru za kojeg smo dobili uporabnu dozvolu i otvorili ga prije dva tjedna. To je prvi, drugi je poduzetnička infrastruktura. Jučer sam se čuo sa šefom gradilišta, sljedeći tjedan ide asfaltiranje cijelog kilometra te ceste, privode se radovi kraju, znači vrlo brzo. Foto naponska elektrana kao što sam rekao otvorene su ponude, očekujemo sljedećih mjesec dana zaključivanje ugovora. Kada svi zakonski rokovi prođu, žalbe ili ne žalbe i svega ostaloga i CEKOM, znači sama javna nabava za CEKOM je toliko velika da smo morali raspisati javnu nabavu za javnu nabavu ako me možete pratiti. Znači u toj fazi smo i vjerujemo da ćemo do kraja ovoga mjeseca dobiti nekoga tko je pobijedio na tome i koji će onda raspisati javnu nabavu za izgradnju, za strojeve i sve ostalo. To su velike stvari, a s druge strane što se tiče Slavče, sportskog centra Slavča vidite da su obnovljeni teniski tereni, da se već igra tamo. Mislim da bi ovih dana trebalo na Zdravljaku praktično na svlačionicama trebalo završiti staklene fasade i onda sendvič panele, tako da vjerujem da će i to u nekoj fazi sve biti zgotovljeno, a isto tako kandidirali smo boćalište koje smo obećali ljudima zrelije generacije, kandidirali smo prema Ministarstvu sporta i ako dobijemo ta sredstva idemo u realizaciju istih.“

Predsjednica Gradskog vijeća upitala je vijećnicu je li zadovoljna odgovorom.

**VESNA ĐAPIĆ** odgovorila je da je zadovoljna odgovorom.

**LJEPŠA RAKAS-VUJČIĆ**: „Pa evo ako mi dozvolite samo dvije, tri rečenice sada kada je već spomenut Tehnološki inkubator i da je bio otvorenje, pa možda bi bilo, evo sada je tu novi direktor Industrijskog parka koji možda i na ovoj sjednici shvati kolika je važnost Gradskog vijeća za potporu odluka koje su u vezi Industrijskog parka. Mi smo čini mi se u devetom mjesecu prošle godine jednoglasno digli ruke za ovu potporu od devet milijuna kn da se može realizirati to i stvarno je tamo sve to impresivno i imalo se šta vidjeti. Mislim da bi bilo dobro da su bili pozvani svi vijećnici ili barem predstavnici klubova. Vjerujte da je i predsjednica Gradskog vijeća vrlo teško pozvana, ali ne bi sada o tome, imalo se što vidjeti, svi smo za to digli ruke i možda bi bilo dobro da smo bili svi pozvani, pa evo sada tu je novi direktor možda i kroz ovu sjednicu, sjedeći ovdje, shvatite da je važnost Gradskog vijeća i svih gradskih vijećnika jako važna za odluke gradskih poduzeća i ustanova, da to nije samo Gradonačelnik i zamjenici, iako je njihova uloga stvarno neophodna i Gradonačelnik je predsjednik Skupštine, ali mislim da je velika uloga Gradskog vijeća i gradskih vijećnika pa da to Vam odmah na početku kažem.“

**VINKO GRGIĆ:** „Poštovana Predsjednice, evo ja bih s mjesta samo zvao direktora s obzirom da je on organizator toga pa neka kaže da li je zvao, nije zvao i zašto nije zvao ako nije zvao.“

**IVAN GALIĆ,** nakon što je pozdravio nazočne: „Kao što znate mi smo organizirali završnu konferenciju i otvorenje projekta Tehnološki inkubator Nova Gradiška po svim važećim epidemiološkim mjerama i zbog tih epidemioloških mjera morali smo maksimalno srezati broj ljudi koji će biti pozvani. Samo zbog toga nismo zvali čitavo Gradsko vijeće nego smo zvali predsjednicu Gradskog vijeća i predstavnike Grada Nova Gradiška.“

**LJEPŠA RAKAS-VUJČIĆ**: „I predsjednica je jedva pozvana.“

**IVAN GALIĆ**: „To nije bilo do nas u tom tjednu mi smo Vama poslali službeni poziv. E-mail ovi između Industrijskog parka i Grada Nova Gradiška nisu radili u tom tjednu tako da smo Vas kontaktirali bili osobno da potvrdite svoj dolazak. Isto tako je bilo i sa zamjenicom gradonačelnika, ja sam Vas osobno kontaktirao.“

**LJEPŠA RAKAS-VUJČIĆ**: „Mene niste ali nećemo o tome, nije tema i nije bitno za sada ali za u buduće.“

**MARIJANA ŠKARA-IVKOVIĆ**, nakon što je pozdravila nazočne kao i slušateljice i slušatelje putem radija: „Evo ja bih prije svega htjela reći da sam ja osobno zvala Predsjednicu Gradskog vijeća nekoliko puta i na telefon i mailom i da bi mi bila iznimna čast i svima nama da dođe na završnu konferenciju Tehnološki inkubator kao i na završnu konferenciju projekta gradnje Reciklažnog dvorište Šagulje-Ivik. Žao mi je što niste bili prisutni i hvala Vam na odgovoru koji ste mi poslali mailom.

Danas imam dva pitanja. Prvo se odnosi baš na projekt gradnja Reciklažnog dvorišta Šagulje-Ivik. To je jedan lijep i uspješno završen projekt za naš grad koji donosi direktne koristi našim građanima. Prošli tjedan je održana završna konferencija, Gradonačelnik i direktor Odlagališta Marijan Furić najavili su da se danas otvara Reciklažno dvorište za građane pa bih voljela da Gradonačelnik kaže svima nama ovdje prisutnima i slušateljima što Reciklažno dvorište donosi za naše građane, u kojem radnom vremenu građani mogu otići tamo predati i o sortirnici i u kompostani.

**VINKO GRGIĆ**: „ Ti si voditeljica, ja ću tebe pozvati.“

**MARIJANA ŠKARA-IVKOVIĆ: “**Dobro. Drugo pitanje se odnosi na mehanizam za oporavak gospodarstva zemalja članica EU pogođeni Corona krizom. To je instrument objavljen od strane EU i evo Gradonačelniče sada bih pozvala Vas ako bi mogli iznijeti ovdje prisutnima i građanima da li se Grad Nova Gradiška prijavio na taj instrument za oporavak gospodarstva pogođenog corona krizom.“

**VINKO GRGIĆ**: „Ja mogu samo reći što se tiče našeg projekta Reciklažno dvorište da je to veliki projekt i samo jedan u nizu, a što se tiče samih detalja, radno vrijeme nisam baš zapamtio kao i neke druge stvari, ali Vi ste imali u fondu, u svom Proračunu, znači i tiskovni, papirnati materijal i na portalima i sve tamo piše, tako da ljudi mogu svi naći te informacije tamo. To je prvi projekt koji smo sada uspješno završili, postoji još jedan koji smo kandidirali i očekujemo ovih dana odgovor. Riječ je o sortirnici vrijednosti 10 milijuna kn, sufinanciranje 85% i vjerujem da ćemo doći do realizacije toga, čim bude ta tema će biti na Gradskom vijeću iako je već i prije bila jer smo dali suglasnost na to. U međuvremenu, evo nećete vjerovati prošli ponedjeljak je Ministarstvo regionalnog razvoja i fondova EU raspisalo Natječaj za prijedlog projekata i programa iz sredstava za mehanizam i oporavak i otpornost kao što ste to naveli, znači to je bio ponedjeljak, u 14,00 sati smo dobili mail, a projekte smo trebali pripremiti do srijede do 12,00, znati točno u podne, ne u ponoć već točno u podne. Angažirali smo sve, znači od vas iz Industrijskog parka od svih djelatnika koji su vezani za EU fondove pa čak i neke privatne konzultante koji su nam došli, koji su nam trebali pomoći jer htjeli smo pripremiti projekte, odnosno uvjet je bio da ti projekti imaju pravomoćnu građevinsku dozvolu ili neposredno prije. Takvih je da ne kažem malo u okolici, međutim mi kako smo se pripremali za Fond regeneracije i tako zvani Fond malih gradova, to nam je išlo nešto lakše jer smo sve gotovo dozvole pripremili tako da sve predložili, kandidirali deset projekata. Ja ću samo nabrojati: rekonstrukcija i dogradnja kompleksa gradskih bazena, rekonstrukcija Ulice slavonskih graničara, rekonstrukcija nerazvrstanih cesta Trenkova, Mala, rekonstrukcija okruga Opće bolnice Nova Gradiška, izgradnja studentskog kampusa, Tehnološki inkubator broj dva, rekonstrukcija nadvožnjaka, Gradska tržnica, Gradska vijećnica i rekonstrukcija Mažuranićeve ulice i biciklističke staze. Evo Vijećnicu spominjem kao i bazen da se može retrogradno od 1.2. ove godine, ako su projekti započeli, ako ih dobijemo, dobiti ćemo sredstva za to. Ukupna vrijednost projekata je 221.787.000,00 kn. Tijekom 10. mjeseca znati ćemo odgovor da li ćemo dobiti ta sredstva.“

**LJEPŠA RAKAS-VUJČIĆ**: „Da li ima još potrebe samo Reciklažno dvorište što ste rekli da gđa. Škara kaže nešto.“

**MARIJANA ŠKARA-IVKOVIĆ**: „Što se tiče Reciklažnog dvorišta ja bih htjela pozvati sve vas da širite dalje građanima informaciju i prenesete da je bitno da svaki građanin odlaže otpad u Reciklažno dvorište gdje u posebne spremnike predviđene i postavljene tamo u tu svrhu može odložiti čak 48 vrsta otpada i time pridonijeti smanjenju ukupne količine otpada u gradu Nova Gradiška i realizaciji toga projekta onako kako je predviđeno. Otvoreno je Reciklažno dvorište danas od 8,00 do 17,00 sati svakim radnim danom i subotom čak od 8,00 do 12,00, u svako vrijeme tamo možete otići i detaljan popis otpada tamo piše koji se može predati, a on je u skladu sa Pravilnikom o gospodarenju otpadom. A drugo, ja bih evo ovim putem htjela zahvaliti i pohvaliti ravnatelja naše Bolnice koji je hitno intervenirao i sudjelovao baš u ovom projektu za mehanizam za oporavak. Čovjek je nakon 48 sati nespavanja, skoro dežurstva uskočio u pomoć sa svom potrebnom dokumentacijom kako bismo projekt Bolnice prijavili na ovaj mehanizam za oporavak i to je jedan lijepi primjer kako članovi HDZ-a mogu surađivati konstruktivno i stvarno da možemo lijepo, ne samo destruktivno, tako da zahvaljujemo se ovim putem.“

**LJEPŠA RAKAS-VUJČIĆ**: „ Vidim da se profesorica Ptačnik javlja, ali mislim da ste Vi već postavili pitanja.“

**VLATKO GREINER:** „ Vijećnik vijećniku ne može odgovarati.“

**LJILJANA PTAČNIK**: „ Ja bih se samo na ovo osvrnula.“

**LJEPŠA RAKAS-VUJČIĆ**: „Hajdete brzo.“

**VLATKO GREINER,** ponovio je da vijećnik vijećniku ne može odgovarati.

**MARIJANA ŠKARA-IVKOVIĆ**: „Nikad to nije bilo. Nisam ni ja smjela kolegi Bigoviću kad je bila ista situacija izaći. Nije ovo u redu. Ja sam samo pohvalila čovjeka, još jednom.

**LJEPŠA RAKAS-VUJČIĆ**: „Hoćete Vi nastaviti ? Hoćete li Vi voditi? Izvolite!

**MARIJANA ŠKARA-IVKOVIĆ**: „ Ne.“

**LJEPŠA RAKAS-VUJČIĆ**: „ Ako hoćete, izvolite, ako imate to pravo izvolite.“

**MARIJANA ŠKARA-IVKOVIĆ**: „ Naravnoda nemam.“

**LJILJANA PTAČNIK**: „Mislim ja ovdje ne bih govorila o konstruktivnim i destruktivnim jer ovo ispada da Gradsko vijeće je destruktivno. Ja sam se htjela, članovi oporbenog vijećničkog kluba, isto tako sam se htjela osvrnuti na ono što je rekla predsjednica Gradskoga vijeća da bi doista bilo lijepo i pristojno u nekim drugim vremenima i tako nekim drugim prilikama i članovi Gradskoga vijeća bili su pozivani kada su bile manifestacije o Industrijskom parku mi smo ovdje i te koliko puno i raspravljali i slušali i bilo bi u najmanju ruku doista pristojno da su svi članovi Gradskog vijeća bili pozvani. Osim toga kada govorimo o destruktivnom i konstruktivnom ja mislim da Vlada RH koja je kada ste već spomenuli Vlada HDZ-a i te kako dobro surađuje s jedinicama lokalne uprave pa i s Gradom Nova Gradiška. Dakle, ja ne bih više tu nekakve kvalifikacije o destruktivnim i konstruktivnim djelovanjima.“

**LJEPŠA RAKAS-VUJČIĆ**: “Nema više nikakvih replika jedni na druge, mislila sam da će netko od gradskih vijećnica ili vijećnika bilo pozicije ili opozicije postaviti pitanje ali nije nitko, pa evo možda da ja, mislim da je to dosta bitno za naše sugrađanke, ne znam da li to bi odgovorila Zamjenica ili Gradonačelnik, a to je program Zaželi koji je jako dobro proveden za sada, nadam se da ćemo ponovno to imati, ili ne, i da kažem kratko, koliko ja imam informacije da su korisnici bili jako zadovoljni, a i žene koje su dobile mogućnost zapošljavanja i svi su bili jako zadovoljni. Samo ako netko od vas dvoje može reći što je s tim sada.“

**VINKO GRGIĆ**: „Znači, sedmi mjesec ove godine sam potpisao ugovor s ministrom, do sada smo imali negdje oko 50 žena, sada je raspisan natječaj za 60. Znači još smo tražili više, još smo povećali više, projekt je na 18 mjeseci, evo otvarat ćemo ponude, vidjet ćemo i nastaviti ćemo s tim projektom.“

**LJEPŠA RAKAS-VUJČIĆ**: „Mislim da smo ovaj Aktualni sat koji je trajao sat i pol priveli kraju, zahvaljujem se na konstruktivnim dijalozima, pitanjima i slično i ja bih predložila deset minuta, pauze.“

**Točka 2. IZVJEŠĆE O IZVRŠENJU PROGRAMA ODRŽAVANJA KOMUNALNE INFRASTRUKTURE NA PODRUČJU GRADA NOVE GRADIŠKE ZA 2019.**

U ime predlagatelja uvodno pojašnjenje podnio je Goran Tomljanović, v.d. pročelnika Upravnog odjela za komunalno gospodarstvo.

Nakon uvodnog izlaganja Predsjednica Gradskog vijeća otvorila je raspravu.

**IGOR BABIĆ,** u ime Kluba SDP-a: „Klub vijećnika SDP-a razmotrio je Program održavanja komunalne infrastrukture u gradu Nova Gradiška. Uglavnom, sve što je pročelnik do sada rekao, ja sam htio napomenuti, pogotovo mi ova brojka o izvršenju od 97,62 upada u oči, gdje znači sve maltene što je predviđeno je i izvršeno i mogu samo reći da će Klub vijećnika SDP-a prihvatiti ovaj Prijedlog izvješća.“

**ŽELJKO BEŠLIĆ,** u ime Kluba HDZ-a: „Najprije da nešto kažem s obzirom na ovu dopunu što smo je dobili u vezi druge točke Dnevnoga reda, ja zaista molim, apeliram iz sjednice u sjednicu,

4. 6. smo imali zadnju sjednicu Gradskog vijeća, evo to je sada tri mjeseca, ja vas zaista molim da gradske službe pripreme točke Dnevnog reda, da ne dobijemo svaku sjednicu dopune materijala i tako dalje. Ja ovo neću niti čitati, zašto bih čitao? Mislim da nije korektno, definitivno tri mjeseca evo sada, za tri dana izlazi tri mjeseca kako smo imali, dajte to malo jedanput pripremite da imamo sve materijale, da o njima možemo relevantno raspravljati.

Ovaj Program održavanja komunalne infrastrukture u Novoj Gradiški smo trebali kao točku Dnevnog reda imati na prošloj sjednici Gradskog vijeća kada smo imali Izvješće o izvršenju Proračuna za 2019. godinu. To smo dobili i u pisanom dijelu ste to isto tako napisali i ne znam zašto je to tako?

Ono što je kolega Babić rekao, mi se u Klubu s ovim Programom realizacije koji je usuglašen sa 6,6 milijuna kn ili recimo nekakvih sto posto, ćemo se složiti s obzirom na segmente Programa i naturalnu realizaciju možemo biti zadovoljni jer nam je razina komunalnih usluga bila prilično zadovoljavajuća pa će osim manjih primjedbi, Klub HDZ-a ovo u potpunosti, odnosno usvojiti u cijelosti. Što se tiče radova na sanaciji teniskih terena na Slavči, to ću samo usput spomenuti, to ćemo spomenuti u sljedećoj točki Dnevnoga reda, odnosno u trećoj točki Dnevnoga reda, tako da bi to bilo to. Ne znam da li ovaj dio sjednice ide u prijenos ili ne ide? Pošto smo tu svi svoji, bez obzira koliko se politički razlikovali, u nedjelju sam bio na Gradskom groblju i zatekao sam jednu strašnu situaciju gdje je kraj kapele koja se nalazi na groblju jedna klupa polomljena do neprepoznatljivosti. To me jako rastužilo kao građanina ovoga grada da postoje ljudi vandali koji lome nešto za što svi građani ovoga grada izdvajaju za to da nam groblje bude lijepo i da to sve skupa izgleda kako Bog zapovijeda. Nije to kriv niti Vinko Grgić, ni Željko Bešlić, ni Ljepša Rakas-Vujčić kada vidim da u Kaštelima prebijaju ljude, ali iz ovoga grada ne želim da se ovakve stvari dešavaju, a vidimo poslije subotnjih izlazaka da bude razbijenih kanti, da bude svega toga uništavanja gradske imovine, pa ne znam, apeliram i na sve nas i na roditelje, na sve one s kojima mi komuniciramo da na tu našu mladež nekako izvrše pritisak, odnosno razgovaraju s njima da to ne bude nekakva praksa, nešto što je uobičajeno, a da ostanemo grad onakav kakav jesmo, znači da grad koji treba da bude za primjer, tako ta u ovom dijelu ja više ne bih ništa više izlagao i mi ćemo ovo Izvješće kao takvo i prihvatiti.“

**LJILJANA LUKAČEVIĆ:** „Zahvaljujem slijedom ove opaske koju je kolega Bešlić imao na situaciju na Gradskom groblju. Isto jedan apel, a odnosi se upravo na održavanja javnih površina. Unazad desetak dana sam svakodnevno prolazila pored jednog vrlo važnog mjesta u našem gradu, neću biti ironična pa reći da je to mjesto gdje bi trebao biti Studentski kampus u koji smo potrošili već stotinu tisuća eura, nego mi je jako važno što se to mjesto nalazi na Trgu 121. brigade, preko puta Doma hrvatskih branitelja, naime, tamo ne da je narasla trava, nego je narastao korov.

Možete se uvjeriti, ja sam i sinoć tamo prolazila, pa molim da se stvarno takve situacije ne događaju, to je mjesto dostojanstva, naših domoljubnih i raznih drugih emotivnih, da tako kažem, vrijednosti, da se takove stvari u kontekstu održavanja javnih površina više ne događaju.“

**ŽELJKO BIGOVIĆ:** „Kratko bih molio pojašnjenje od Pročelnika ili Gradonačelnika, nije bitno, u ovom Izvješću stoji jedna rečenica da se sudjelovalo u sanaciji teniskih terena.

Odmah kratka informacija; da li u Izmjenama i dopunama ovoga Izvješća postoji brojka gdje se to vidi, nisam na brzinu vidio koliko je sredstava utrošeno, poznato nam je da smo dosta uložili sredstava u izgradnju teniskih terena, nakon dva, tri mjeseca oni su plivali vodom i pristupilo se tako ponovnoj sanaciji. Koliko je ta sanacija koštala i koliko je tu išlo iz Proračuna Grada i doista koji su razlozi da se to dogodilo? Ako su poznati, da li su se barem otklonili da nam se to po prvim kišama jeseni to ponovno ne dogodi?“

**GORAN TOMLJANOVIĆ:** „ To pitanje zahtjeva nešto detaljniji odgovor, vidim da se odnosi i na Proračunske stavke i točan iznos utrošenih sredstava, pa bih ja zamolio ako je moguće da se o ovome pisano očitujem. Ja nemam sada te podatke ispisane.“

**VINKO GRGIĆ:** „Ma neću pričati o točki, vidim da su svi suglasni, međutim reći ću o jednoj drugoj stvari koju planiramo ići u realizaciju sljedeće godine, naravno ako nađemo sredstva u Proračunu, u mojoj procijeni između milijun i milijun i pol kn. Riječ je o kompletnom video- nadzoru grada. Znači, idemo sada u realizaciju projekta da vidimo kao dokumentacije da vidimo što treba, koliko je potrebno i koje su točke bitne za postavljanje kamera i nadam se u realizaciju tako da će sve ključne točke u gradu kao što ste nabrojali; oko crkvi, oko spomenika, oko glavnih križanja, sve bi trebali pokriti, imati jedan video centar gdje će policija pogledati u svakom trenutku što se događalo i naći krivce. Imali smo jednu situaciju, ne jednu nego više situacija prometnih nesreća gdje da nije bilo kamere iz okolnih trgovina ili dućana ili možda banaka, ne bi se našlo krivca, tako da možda će netko biti kritičar pa će reći da pravimo od grada Big Brother ili nešto slično, a mislim da je u konačnosti to svima u interesu.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez „suzdržanih“ od glasovanja, na temelju članka 34. Stavak 1. alineja 2. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o izvršenju Programa održavanja komunalne infrastrukture na području grada Nove Gradiške za 2019.**

KLASA: 363-02/18-01/13

URBROJ: 2178/15-01-19-22

(Zaključak i Izvješće su prilog ovom Zapisniku i čine njegov sastavni dio.)

**Točka 3. IZVJEŠĆE O IZVRŠENJU PROGRAMA GRAĐENJA KOMUNALNE INFRASTRUKTURE NA PODRUČJU GRADA NOVA GRADIŠKA ZA 2019.**

U ime predlagatelja uvodno pojašnjenje podnio je pročelnik Goran Tomljanović, v.d. pročelnika Upravnog odjela za komunalne djelatnosti.

Nakon uvodnog izlaganja, Predsjednica Gradskog vijeća otvorila je raspravu.

**IGOR BABIĆ** u ime Kluba SDP-a: „Klub vijećnika SDP-a je razmotrio je i ovaj Program građenja komunalne infrastrukture u gradu Nova Gradiška. Naravno proučili smo ove tablice koje su prilog ovom Prijedlogu gdje vidimo da su neke stavke, kako je rekao Pročelnik, s manjim iznosima što je i pohvalno recimo za ovu konstrukciju križanja, odnosno kružni tok i neke druge stavke, a u konačnoj, zbirnoj tablici vidimo da je od predloženih 6,5 milijuna kn, izvršeno 4,7 milijuna kn što je uglavnom zbog toga što su određene stvari završavane u 2020. godine pa su ta sredstva utrošena u ovoj godini i naravno mi kao Klub vijećnika SDP-a prihvaćamo ovaj Program.“

**ŽELJKO BEŠLIĆ** u ime Kluba HDZ-a: „Znači, od ukupno planiranih, ovo što je kolega rekao, 6.500.000,00 kn izvršeno je 4.750.000,00 kn pri čemu je Grad sudjelovao sa 2,7 milijuna kn, Županija sa 1,8 milijun kn, EU fondovi sa 968.000,00 kn. Znači Županija i EU fondovi su sudjelovali sa 2,8 milijuna kn otprilike tako nekako. Po stavkama javnih površina, znači za kružni tok u centru grada od 2,1 milijuna kn Županija je dala 1,8 milijun kn, tako da to moramo akceptirati da se zna da definitivno nije ovaj grad nešto što se odbacuje, već da mu se izuzetno pomaže i s nivoa Županije i s nivoa Države. Dva mosta u Kovačevcu 57.000,00 kn, projektna dokumentacija, ja ne znam koji puta se to već ta dva mosta projektiraju, po sedmi puta. Projekt Šetnice uz potok Šumetlica 25.000,00 kn. Nikako to da se završi, ja ne znam je li to ide do Visoke Grede, do Mačkovca, dokle to ide kada se već toliko dugo projektira i preprojektira. Projektna dokumentacija – vrlo interesantna stvar. Projektna dokumentacija za parking na Urijama - 80.000,00 kn. Znamo da što se tiče projekte dokumentacije za parking to i nije Bog zna što kakva projektna dokumentacija, ali nam dolazi sada jedna stavka koja je vrlo čudnovata. Kružni tok kod Pauna, da to ne govorim po ulicama, svi znamo gdje je to - 92.000,00 kn. Znači 12.000,00 kn više kružni tok koji je puno, puno tehnički složeniji za izvesti pogotovo u onako malome prostoru i tako dalje. Nelogično! 50 metara staze, opet imamo projektiranje u Ljupini košta 33.000,00 kn. To znamo da smo išli prema fondovima, pa smo išli prema nekakvim ruralnim razvojima, pa ovo, pa ono, pa da se i ta saga vuče već tri, četiri godine, ali čudno da 50 metara staze, fizičko izvršenje 33.000,00 kn.

Kod nerazvrstanih cesta, znači od ukupnog iznosa od 2,1 milijuna kn, Rokova i Radićeva ulica koštaju Grad 1,8 milijuna kn. To je napravljeno i to je dobro i tako treba, međutim bez obzira na to što tu negdje stanuje i Gradonačelnik i netko drugi, dajte ljudi rasporedite ta sredstva. Imamo Trenkovu, imamo Malu, završavajmo te ulice, napravimo to kako Bog zapovijeda. Ove dvije ulice su završene i sada tu više nemamo što. Postavljena je kanalizacija, postavljen je vodovod, postavljena je javna rasvjeta, koštalo je koliko je koštalo ali je završeno i točka, priči kraj i završena je sa jednim lijepim kružnim tokom i dobro. Samo da kažem da će nas ova tu Gradska vijećnica buduća pred Općinom, stajati 6,5 milijuna kn. Za ove dvije ulice smo utrošili 1,8 milijuna kn, dakle mogli smo na taj način, ja pretpostavljam, kompletnu Trenkovu ulicu završiti i jednoga dana da kažemo to je to i više nemao tu nemamo što raditi, poput Zvonimirove ulice. I na kraju biser svih bisera - otkupili smo, odnosno zemljište koje je bilo u vlasništvu Grada, ne znam je li Grad otkupio ili nije, ja mislim da je bilo čak i u vlasništvu Grada koje je pokraj Zagrebačke ulice i koje se planira dodijeliti, odnosno po određenim kriterijima koji su dobri mladim obiteljima, ne znam koliko će to biti nekih šest, sedam gradilišta i imamo projekt pristupne ceste i nogostupa na odvojku znači Zagrebačke ulice. Ja sam si sinoć dao truda i izmjerio sam 130 metara dužine, taj projekt nas košta 60.000,00 kn i 5.000,00 kn doprinosa, znači ukupno 65.000,00 kn za 130 metara. Ja bih zaista, pošto radim tako slične poslove u Hrvatskim šumama volio raditi u takvoj firmi koja će mi to platiti.“

**ŽELJKO BIGOVIĆ:** „Evo, kolega Bešlić iznio je neke podatke iz ovoga materijala, iz ovoga Izvješća. Nisam imao namjeru i ne želim to secirati jer se to odmah drugačije shvati, ali u globalu gledajući mislim da nismo odredili prioritete koji su bitni ovome gradu. Već sam spomenuo da imamo nekoliko neasfaltiranih ulica i onda kada gradimo staklenjak onda mi doista to ne ide u glavu. Time ne rješavamo nikakav problem, samo stvaramo probleme ovome gradu. Ovi projekti o kojima je govorio kolega, ima dosta tu čudnih cijena, ali na to utjecati ne možemo, to je direktna pogodba, pozivi i tako dalje. Reći ću samo da je projektiranje cijele pješačke staze u Ljupini koje je deset kilometara bilo 50.000,00 kn, a ovdje govorite o nekih deset ili koliko metara ili tako dalje, doista smiješne cifre, bilo bi smiješno da ne plaćaju naši sugrađani, ali to svi mi plaćamo iz naših poreza i obveza koje redovito izmirujemo ovome Gradu. Iz tih razloga što tu ima puno nelogičnosti i ne-prioriteta određenih koji nisu od interesa naših sugrađana, neću podržati ovo Izvješće.“

**VINKO GRGIĆ:** „Što smo trebali? Da nismo ništa napravili, danas bi vjerojatno šutjeli. Nije problem što sada šutite, šutjeli ste u onom Vašem mandatu tri godine jer niste ništa napravili. Gospodine Bigoviću, koju ste cestu asfaltirali? Koji ste dio grada uredili? Koji ste trg napravili? Jedno veliko nula. Ja uvažavam Vas kao kritičare, ali pogledajte se malo. Razmislite malo o Vašim riječima. Šteta što ne slušaju naši građani ovo, šteta, barem bi se malo smijali. Što se tiče svih ovih stvari koje radimo, evo krenuti ću redom: Ljupinu smo 40.000,00 kn izgradili onih koliko je bilo 40, 50 metara pješačke staze da bi zaštitili građevinsku dozvolu. Otiđite na onaj ružni sportski centar u Ljupini, na one ružne tribine, na onaj ružnjikavi parking i sve ostalo pa će te izmjeriti da je to 40 metara ili 50 te pješačke staze i na taj način smo zaštitili. Možda nismo trebali tu pješačku stazu stavljati u taj ružnjikavi dio, ali stavili smo ga, to je odluka nas, ovih vijećnika, ove politike.

Što se tiče šetnice uz Šumetlicu, nažalost Hrvatske vode su raskinule ugovor s izvođačima i nema dalje. Mi smo platili jedan mali dio koji nismo mogli realizirati u cijeloj toj projektnoj dokumentaciji koji se radilo sedam, osam godina, znači od Doma branitelja do onog parkirališta koje ljudi koriste koji idu u Krunu, tamo onaj dio. Znači, to smo platili projektnu dokumentaciju da se izdvojimo, da bude posebna lokacija i da se ta Šetnica produži na tom dijelu.

Što se tiče parkirališta na Urijama, to nije mali parking, to nije moje i vaše parkirališno mjesto. Ono obuhvaća splet od pet ili šest zgrada, čitav kompleks koji radimo, on toliko košta, ja ga nisam izmislio, on toliko košta. Što se tiče ovoga u Zagrebačkoj ulici, isprojektirali smo čitavo naselje. Mislim da je riječ od šesnaest do dvadeset parcela s cestama, s rasvjetnim tijelima, s infrastrukturom i to smo platili 50.-tak tisuća kn i tu imamo te parcele koje dajemo, odnosno po povoljnim uvjetima se kupuje sa strane mladih obitelji koje mogu kupiti za relativno male novce i to je naša poticajna mjera, o čemu često puta s vaše strane pričamo. Kolegica ravnateljica često puta o tome priča. Ako mladi par može kupiti tu parcelu koja je tržišno vrijedna 100.000,00 kn za 10.000,00 kn jer je visoko obrazovana, ima dvoje djece ili ne znam ni ja što, pa zašto onda ne napraviti to i to radimo i ja opet pričam, to su naše politike, to su stvari koje smo mi donijeli ovdje odluke. Znači, za svaku stvar Županija, ok, svaka čast. Hoćete istinu? Ministarstvo, odnosno Hrvatske ceste šalju 1,8 milijuna kn zbog dogovora s predsjednikom Uprave županijama i oni samo transferiraju naš taj novac. Nije njihova inicijativa, naša je inicijativa jer smo im argumentirali koliko projekata su dali svima, a da nama nisu ništa dali i što je najgore čekali smo tri mjeseca da Županijske ceste pošalju njima zamolbu, zamolbu za 1,8 milijuna kn, jedan tekst koji je gotov u par minuta, tri mjeseca su slali, odnosno nisu slali. Kada su poslali sredstva su nama uplaćena. Znači, opet inicijativa Grada i zahvala u Hrvatskim cestama direktno. Tako da na svaki taj projekt imamo odgovor, imamo razlog ali imamo i realizaciju. Što drugo da vam kažem više? Nije otišlo ni u moje, ni u vaše, ni u neko dvorište, otišlo je sve u vrijednost grada. Digli smo, dižemo vrijednost grada. Da, završili smo braću Radić, završili smo sveti Rok, ceste koje su, evo nema mi Andree, koje su bile 2006. godine u Programu i završili smo cijeli istok grada i kandidiramo Mažuranićevu. Sada krećemo dalje, krenuli smo sa Domčevom, jeste li se provozali? Prije ste mi se zahvalili što smo maknuli ono raslinje koje je bilo tamo, jeste li se provukli tamo da vidite da toga raslinja više nema, da je tamo lijepa cesta? Koliko sredstava imamo, ne držimo u džepu, ne uročujemo već ulažemo tako da smo se pomakli iz jednog dijela na drugi, pa treći – idemo tako sistematski i u nekom periodu ćemo završiti. Daj Bože da ste vi to također nama ostavili u miraz cijelo jedno naselje pa da mi ne moramo završavati. Imamo problema s Lobinim naseljem. Ljudi zovu, mole, nikada drugi sloj asfalta nije stavljen. Nikada. I nije problem što nije, ok i onaj je dobar ali šahtovi vire, rubnjaci su preveliki, uništavaju svoja vozila i sve što ide. Tako da radimo koliko radimo. Ubijamo se od posla, vjerujte mi, ubijamo se, ne možemo sve napraviti, ali ono što napravimo, odradimo korektno i trudimo se za najnižu cijenu koju možemo dobiti na tržištu, a opet imate odnos i niže cijene i niže kvalitete. Mi želimo imati dobru kvalitetu, a nižu ili srednju cijenu i to moramo poštivati. Neke stvari koje smo dali projektantima, ljudima da nam naprave već čekamo dvije godine i kako onda dalje nastaviti s njima suradnju? Ne postoji načina i nećemo. Oni koji su se dokazali, oni i dalje rade.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 10 „za“, 5 „protiv“, bez suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o izvršenju programa građenja komunalne infrastrukture na području grada Nove Gradiške za 2019.**

KLASA: 363-02/18-01/14

URBROJ: 2178/15-01-20-20

(Zaključak i Izvješće su prilog ovom Zapisniku i čine njegov sastavni dio.)

**Točka 4. IZVJEŠĆE O RADU I UTROŠENIM FINANCIJSKIM SREDSTVIMA GRADSKOG DRUŠTVA CRVENOG KRIŽA NOVA GRADIŠKA DOZNAČENIM OD GRADA NOVE GRADIŠKE ZA 01.01. – 30.06.2020.**

Predsjednica Gradskog vijeća otvorila je raspravu po ovoj točki Dnevnog reda.

**MATEJ ZBORIL** nakon što je pozdravio nazočne u Gradskoj vijećnici u ime Kluba vijećnika SDP-a: „Klub vijećnika SDP-a detaljno je razmotrio Izvješće o radu i utrošenim financijskim sredstvima Gradskog društva Crvenog križa Nova Gradiška za prvo polugodište 2020. godine. Pohvaljujemo sve vaše aktivnosti, rad Skupštine i Odbora Crvenog križa. Vidljivo je da su svi projekti uspješno realizirani, te ćemo podržati ovo Izvješće.“

**LJILJANA PTAČNIK,** u ime Kluba vijećnika HDZ-a: „Klub vijećnika HDZ-a naravno razmatrao je ovo Izvješće. Zahvaljujemo Ravnatelju, dakle Izvješće je vrlo jasno, vrlo pregledno, vrlo jednostavno, iščitava se skrb dobroga gospodara. Meni je jako zgodno bilo vidjeti kako Ravnatelj je odmah na početku stavio Financijsko izvješće, pa onda sve ostalo, dakle briga ga da sve financijski bude dobro i onda bismo rekli - što smo dobili, to smo potrošili - 127.450,00 kn od sredstava doznačenih od Grada Nove Gradiške. Toliko je i potrošeno. Naravno, mi ovo podržavamo.

Ja bih samo nešto rekla, kada smo se sada svi malo osvrtali, onako tri, četiri koraka natrag, imam prijedlog oko infrastrukture i svih onih što bi bilo svakako potrebno, a zaboravila sam, ispričavam se. Gradonačelniče, javni WC. Dakle, i Novogradiško ljeto i bilo bi dobro kada bi Grad Nova Gradiška imao negdje javni WC. Usput mi je to sada palo.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez suzdržanih“ od glasovanja, na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 129/05, 109/07., 125/08., 36/09., 150/11., 144/12. i 19/13.) i članka 60. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o utrošenim financijskim sredstvima Gradskog društva Crvenog križa Nova Gradiška doznačenim od Grada Nove Gradiške za 01.01. – 30.06.2020.**

KLASA: 550-05/20-01/01

URBROJ: 2178/15-02-20-3

(Zaključak i Izvješće su prilog ovom Zapisniku i čine njegov sastavni dio.)

**Točka 5. IZVJEŠĆE O RADU I FINANCIJSKOM POSLOVANJU GRADSKE KNJIŽNICE NOVA GRADIŠKA ZA 2019.**

Predsjednica Gradskog vijeća otvorila je raspravu po ovoj točki Dnevnog reda.

**LJILJANA PTAČNIK** u ime Kluba vijećnika HDZ-a: „Klub vijećnika HDZ-a naravno proučio je Izvješće o radu Gradske knjižnice za 2019. godinu. Iz toga Izvješća se iščitava vrlo marljiv i predan rad Gradske knjižnice, odjela i područja djelatnosti. Jasno je da dan je i Financijski izvještaj, pojašnjen je manjak u Financijskom izvještaju, to sve javne ustanove koja se na taj način financiraju imaju, tako da ćemo to podržati. Naravno, voljeli bismo da je pitanje prostora Gradske knjižnice već odavno riješeno, ali vjerujemo da će to i biti.“

**JELENA KOVRE** ispred Kluba vijećnika SDP-a: „Kolegice, oteli ste mi riječi iz usta. Sve je isto. Pohvaljujemo aktivnosti, sva događanja, povećanje knjižnog fonda koje je značajno, sve kulturne djelatnosti, broj događanja koje je čak 99, broj posjetitelja koji je skoro 10.000 ljudi. Super radite, imali ste tešku godinu zbog renovacija i čuda. Ova godina znamo da će nam biti isto teška zbog Covida, ali vjerujemo da ćete to nekako izgurati kao i do sada. Mi ćemo ovo Izvješće podržati.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez suzdržanih“ od glasovanja, na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01, 129/05., 109/07., 125/08., 36/09., 150/11., 144/12. i 19/13.)) i članka 60. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o radu i financijskom poslovanju Gradske knjižnice**

**Nova Gradiška za 2019.**

KLASA: 612-04/20-01/01

URBROJ: 2178/15-02-20-3

(Zaključak i Izvješće su prilog ovom Zapisniku i čine njegov sastavni dio.)

**Točka 6. IZVJEŠĆE O RADU I FINANCIJSKOM POSLOVANJU SAVEZA SPORTOVA NOVA GRADIŠKA ZA 2019.**

Predsjednica Gradskog vijeća otvorila je raspravu po ovoj točki Dnevnog reda.

**VESNA ĐAPIĆ** u ime vijećnika Kluba SDP-a: „Klub SDP-a je razmotrio ovo Financijsko izvješće i Izvješće o radu Saveza sportova Nova Gradiška za 2019. godinu. Zahvaljujemo na iscrpnom Izvješću i kao takvog ga i prihvaća i čestitke svim sportašima na uspjesima.“

**LJILJANA LUKAČEVIĆ** u ime vijećnika Kluba HDZ-a: „Evo, naš Klub je razmotrio Izvješće. Šteta što po ovoj točki Dnevnog reda nema nazočnoga u Vijećnici Predsjednika Saveza sportova, gospodina Vidošića, zamjenika gradonačelnika. Uz dužno poštovanje prema Izvješću i dalje stoji jedna neobična okolnost da je predsjednik Saveza sportova ujedno i zamjenik gradonačelnika i direktno sudjeluje u odlučivanju u financijskim sredstvima Savezu sportova, no ako to zanemarimo, a već smo skretali pažnju na to i ništa se promijenilo nije, želimo podržati Izvješće o radu naših sportskih klubova i čestitati im na njemu i čestitati naravno na svim sportskim rezultatima, a podnositelju Izvješća evo, kroz Zapisnik će vjerojatno biti i preneseno, da se i ove godine potkrada u Izvješću jedna tehnička greška da tako kažem, a odnosi se na podatke u Izvješću gdje piše da se radi o 2018., a ne o 2019. godini. Dakle, još jednom, čestitke svim našim sportašima na njihovim rezultatima, pogotovo klubovima koji se bave djecom i mladima i naš Klub će ovo Izvješće podržati.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez suzdržanih“ od glasovanja, na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01., 129/05., 109/07., ) i članka 34. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o radu i financijskom poslovanju Saveza sportova Nova Gradiška za 2019.**

KLASA: 620-02/20-01/01

URBROJ: 2178/15-02-20-3

(Zaključak i Izvješće su prilog ovom Zapisniku i čine njegov sastavni dio.)

**Točka 7. IZVJEŠĆE O RADU I FINANCIJSKOM POSLOVANJU VATROGASNE ZAJEDNICE GRADA NOVE GRADIŠKE ZA 2019. GODINU**

Predsjednica Gradskog vijeća otvorila je raspravu po ovoj točki Dnevnog reda.

**VLATKO GREINER** u ime Kluba vijećnika SDP-a: „Klub SDP-a će prihvatiti Izvješće o financijskom poslovanju Vatrogasne zajednice grada Nova Gradiška.“

**ANTUN ŠKVORČEVIĆ** u ime Kluba vijećnika HDZ-a: „Klub vijećnika HDZ-a razmatrao je ovo Izvješće i kao takvog ćemo ga podržati i cijenimo sve ono što Vatrogasna zajednica grada Nove Gradiške radi za ovaj grad i sve čestitke.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 13 „za“, nitko „protiv“, bez suzdržanih“ od glasovanja, na temelju članka 48. Zakona o lokalnoj i područnoj (regionalnoj) samoupravi („Narodne novine“, broj 33/01., 129/05., 109/07., 125/08., 36/09., 150/11., 144/12., 19/13., 137/15. i 123/17) i članka 60. Statuta Grada Nova Gradiška („Novogradiški glasnik“, broj 1/18), donijelo je

**Z A K LJ U Č A K**

**o prihvaćanju Izvješća o radu i financijskom poslovanju Vatrogasne zajednice grada Nove Gradiške za 2019. godinu**

KLASA: 007-02/20-01/02

URBROJ: 2178/15-02-20-3

(Zaključak i Izvješće su prilog ovom Zapisniku i čine njegov sastavni dio.)

**DEJAN LEKIĆ**, tajnik Vatrogasne zajednice grada Nova Gradiška, nakon što je pozdravio nazočne: „Zahvaljujem se što ste prihvatili naše Izvješće. Obraćam vam se kao tajnik Vatrogasne zajednice grada Nove Gradiške, te zapovjednik i ovom prilikom se zahvaljujem Gradonačelniku i svima koji su uložili napora da me imenuju za zapovjednika Dobrovoljnog vatrogasnog društva Nova Gradiška. Pomažemo, pokušavamo pomoći unutar Vatrogasne zajednice grada Nova Gradiška svim našim članicama. Znači, to se odnosi i na DVD-a Novu Gradišku, na DVD Ljupinu i na Javno vatrogasnu postrojbu Nova Gradiška. Prošle godine smo u par navrata pokušali da poboljšamo stanje vatrogastva na našem području, pogotovo financijsko na taj način da smo dogovorom, internim, odlučili raspodijeliti sredstva koja se dodjeljuju prema Vatrogasnoj zajednici da se jedan dio sredstava prebaci na korištenje Javno vatrogasnoj postrojbi. Na taj način, ja se nadam da ste iscrpno pročitali naše Financijsko izvješće, na taj način da Javna vatrogasna postrojba, odnosno DVD Nova Gradiška za Javnu vatrogasnu postrojbu Nova Gradiška podnosi zahtjeve za sredstva za nabavu potrebite opreme za rad Javne vatrogasne postrojbe. Iznosi koji su raspoređeni, to su po postocima 47 posto dobiva Javna vatrogasna postrojba, dakle samo za nabavu osnovne vatrogasne opreme za rad Javne vatrogasne postrojbe, 30 posto DVD Nova Gradiška i 27 posto dobiva DVD Ljupina.

Još jednom se zahvaljujem u ime svih članova, odnosno pripadnika Vatrogasne zajednice grada Nova Gradiška, osobito u ime nas vatrogasaca Dobrovoljnog vatrogasnog društva Nova Gradiška koje je najstarije Dobrovoljno vatrogasno društvo u Slavoniji i Baranji i evo da vas odmah obavijestimo mi smo već krenuli u načelu u neku organizaciju velike proslave 150 godina Dobrovoljnog vatrogasnog društva, odnosno vatrogastva na području grada Nove Gradiške koje ćemo obilježiti iduće godine. Međutim evo nas je malo zatekla kao i sve ostale i udruge ova situacija s covid-19, tako da ja se nadam evo do kraja godine da ćemo napraviti jednu iscrpnu analizu, odnosno da ćemo pozvati sve potrebite i kako gradske organizacije tako i naše prijatelje vatrogasce kako iz Hrvatske tako i izvana, odnosno iz, imamo prijateljske odnose sa vatrogascima iz Srbije, s Bosnom i Hercegovinom i dakle sa našim bratskim gradom Herzogenaurachom. Još jednom se svima zahvaljujem.“

**Točka 8. PRIJEDLOG ODLUKE O IZMJENI I DOPUNI ODLUKE O DAVANJU U ZAKUP I KUPOPRODAJI POSLOVNOG PROSTORA U VLASNIŠTVU GRADA NOVA GRADIŠKA**

Predsjednica Gradskog vijeća otvorila je raspravu po ovoj točki Dnevnog reda.

**IVAN ADŽIĆ** u ime Kluba vijećnika SDP-a: „Ovdje se radi o tehničkoj izmjeni gdje bi se poslovni prostor, znači koji je iznajmljen zakupniku koji je napravio ulaganja u određeni prostor izdalo bi mu se znači kroz zakupninu taj i vrijeme tog ulaganja. Znači, mi damo suglasnost za investiciju i uložena sredstva, znači za određeno vrijeme i ne može ga se na neki način to oduzeti. Znači to je samo jedna odluka i Klub SDP-a će prihvatiti tu odluku.“

**TOMISLAV BEČIREVIĆ** u ime Kluba vijećnika HDZ-a: „Mi smo isto proučili tu točku i mi ćemo to podržati.“

Budući se za raspravu nije više nitko javio, predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez suzdržanih“ od glasovanja, na temelju članka 1. Stavka 1. Zakona o zakupu i kupoprodaji poslovnog prostora („Narodne novine“, broj 125/11., 64/15. i 112/18.) i članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o izmjeni i dopuni Odluke o davanju u zakup i kupoprodaji poslovnog prostora**

**u vlasništvu Grada Nova Gradiška**

KLASA: 372-01/20-01/02

URBROJ: 2178/15-05-04/01-20-3

(Odluka je prilog ovom Zapisniku i čini njegov sastavni dio.)

**Točka 9. PRIJEDLOG ODLUKE O IZMJENAMA I DOPUNAMA ODLUKE O KORIŠTENJU ZEMLJIŠTA I JAVNIH POVRŠINA U GRADU NOVA GRADIŠKA**

Predsjednica Gradskog vijeća otvorila je raspravu po ovoj točki Dnevnog reda.

**IVAN ADŽIĆ** ispred Kluba vijećnika SDP-a: „Ista stvar. Radi se o tehničkoj odluci gdje se uglavnom misli na središnji dio grada, znači za terase u centru grada koje se daju u najam, mogućnost njihovog širenja, znači tu je naravno potrebna suglasnost suvlasnika ili onoga koji je do toga koji želi iznajmiti taj prostor. Tu Odluku Klub SDP-a prihvaća.“

**TOMISLAV BEČIREVIĆ** ispred Kluba vijećnika HDZ-a: „Ja bih vas molio recimo pojašnjenje ovoga, što konkretno to znači, ako može možda u rečenici, dvije?“

**GORAN TOMLJANOVIĆ:** „Konkretno to znači sljedeće, dakle, prije smo imali situaciju da netko tko koristi svoj poslovni prostor i ispred njega ima terasu, ovdje se odnosi u stvari na ugostitelje, on se nije mogao širiti izvan gabarita svog poslovnog prostora niti lijevo, niti desno, niti preko puta ukoliko nema dozvolu vlasnika susjednog objekta. Sada smo to prilagodili na način da i dalje treba dozvolu susjeda, vlasnika susjednog objekta ali samo ako je poslovni prostor s kojim graniči u funkciji. Dakle, ako nešto nije u funkciji, bilo lijevo, desno ili preko puta ne mora tražiti takvu dozvolu. To ne znači da ne treba tražiti nikakve dozvole, on i dalje mora se obratiti Gradu sa zahtjevom za postavljanje gdje mu mi dajemo uvjete i tako dalje, ali više neće morati pribaviti dozvolu od vlasnika ako on ne radi.“

**TOMISLAV BEČIREVIĆ:** „Znači, to se svejedno plaća?“

**GORAN TOMLJANOVIĆ:** „Sve, sve, da.“

**TOMISLAV BEČIREVIĆ:** „Ja ću samo reći da smo mi onda za.“

Budući se za raspravu nije više nitko javio, predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez suzdržanih“ od glasovanja, na temelju članka 35. Zakona o vlasništvu i drugim stvarnim pravima („Narodne novine“, broj 91/96., 68/98., 137/99., 22/00., 73/00., 129/00., 114/01., 79/06., 141/06., 146/08., 38/09., 153/09., 143/12., 152/14. – pročišćeni tekst 94/17.)) i članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o izmjenama i dopunama Odluke o korištenju zemljišta i javnih površina**

**u gradu Nova Gradiška**

KLASA: 944-01/20-01/01

URBROJ: 2178/15-01-20-6

(Odluka je prilog ovom Zapisniku i čini njegov sastavni dio.)

**Točka 10. PRIJEDLOG ODLUKE O IZMJENI I DOPUNI ODLUKE O CIJENI GRAĐEVINSKOG ZEMLJIŠTA U GRADU NOVA GRADIŠKA**

Predsjednica Gradskog vijeća otvorila je raspravu po ovoj točki Dnevnog reda.

**MATEJ ZBORIL,** ispred Kluba vijećnika SDP-a: „Klub vijećnika razmotrio je ovaj Prijedlog. U Prijedlogu odluke sve je detaljno objašnjeno da se početna cijena za građevinsko zemljište koje je Prostornim planom namijenjeno za više stambenu izgradnju ili za gospodarsku namjenu izvan Industrijskog parka utvrđuje putem ovlaštenog procjenitelja kako bi postigli početnu cijenu što bliže tržišnoj, te će Klub vijećnika prihvatiti ovaj Prijedlog odluke.“

**TOMISLAV BEČIREVIĆ** u ime Kluba vijećnika HDZ-a: „Klub HDZ-a protiv je ovoga. Smatramo da te cijene koje su sada nisu prevelike i da ostavljanje na procjenu slobodnim, odnosno predlagateljima koji na jedan način mogu pogodovati tim investitorima zapravo, mislimo da to nije dobro za Grad i mi ćemo biti protiv toga.“

Budući se za raspravu nije više nitko javio, predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 10 „za“, 5 „protiv“, bez suzdržanih“ od glasovanja, na temelju članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o izmjeni i dopuni Odluke o cijeni građevinskog zemljišta u gradu Nova Gradiška**

KLASA: 944-01/20-01/03

URBROJ: 2178/15-05-04/01-20-3

(Odluka je prilog ovom Zapisniku i čini njegov sastavni dio.)

**Točka 11. PRIJEDLOG ODLUKE O PRODULJENJU VAŽENJA STRATEGIJE RAZVOJA GRADA NOVE GRADIŠKE DO 2020. NA RAZDOBLJE DO 31. PROSINCA 2021.**

Predsjednica Gradskog vijeća otvorila je raspravu po ovoj točki Dnevnog reda.

**MARIJANA ŠKARA IVKOVIĆ,** ispred Kluba vijećnika SDP-a: „Klub vijećnika SDP-a razmotrio je Prijedlog ove odluke o produljenju važenja Strategije razvoja grada Nova Gradiška do 2020. na razdoblje do 31. prosinca 2021. i s obzirom da su one usvojene i odgođene na nacionalnoj i na županijskoj razini i mi ćemo isto takvu Odluku usvojiti.“

**ANTUN ŠKVORČEVIĆ,** ispred Kluba vijećnika HDZ-a: „Također, s obzirom da je usvojeno na državnoj, nacionalnoj i županijskoj razini produljenje od godinu dana, također mi podržavamo ovu Odluku.“

Budući se za raspravu nije više nitko javio, predsjednica Gradskog vijeća stavila je Prijedlog odluke na glasovanje.

Gradsko vijeće Grada Nove Gradiške glasovanjem 14 „za“, nitko „protiv“, bez suzdržanih“ od glasovanja, na temelju članka 12. Zakona o sustavu strateškog planiranja i upravljanja razvojem Republike Hrvatske („Narodne novine“, 123/17) i članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o produljenju važenja Strategije razvoja grada Nove Gradiške do 2020.**

**na razdoblje do 31. prosinca 2021.**

KLASA: 023-05/20-04/01

URBROJ: 2178/15-01-20-3

(Odluka je prilog ovom Zapisniku i čini njegov sastavni dio.)

**Točka 12. PRIJEDLOG ODLUKE O RASPISIVANJU JAVNOG NTJEČAJA ZA ZAKUP POLJOPRIVREDNOG ZEMLJIŠTA U VLASNIŠTVU REPUBLIKE HRVATSKE ZA PODRUČJE GRADA NOVE GRADIŠKE**

Predsjednica Gradskog vijeća otvorila je raspravu po ovoj točki Dnevnog reda.

**MARIJANA ŠKARA IVKOVIĆ** ispred Kluba vijećnika SDP-a: „Klub vijećnika SDP-a prodiskutirao je i ovu točku i istu će usvojiti.“

**ŽELJKO BEŠLIĆ** ispred Kluba vijećnika HDZ-a: „Pošto sam bio član Povjerenstva koje je sudjelovalo u izradi ove Odluke, ja i kolega Gazibarić, evo u ovom trenutku on ima tih obiteljskih problema i tako dalje, mi smo to razmotrili, uglavnom se radi o nekakvim manjim česticama, manjim površinama. Grad Nova Gradiška više nema nekih površina sa kojima može raspolagati tako da će Klub HDZ-a prihvatiti ovaj Prijedlog.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 15 „za“, nitko „protiv“, bez suzdržanih“ od glasovanja, na temelju članka 31. stavka 5. Zakona o poljoprivrednom zemljištu („Narodne novine“, broj 20/18., 115/18. i 98/19.), Programa raspolaganja poljoprivrednim zemljištem u vlasništvu Republike Hrvatske na području grada Nove Gradiške („Novogradiški glasnik“ broj 5/19.) na koji je Ministarstvo poljoprivrede dalo suglasnost KLASA: 945-01/18-01/605, URBROJ: 525-07/0180-19-4 od 11.10.2019. i članka 34. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o raspisivanju Javnog natječaja za zakup poljoprivrednog zemljišta u vlasništvu Republike Hrvatske za područje grada Nove Gradiške**

KLASA: 320-02/20-02/02

URBROJ: 2178/15-02-20-17

(Odluka je prilog ovome Zapisniku i čini njegov sastavni dio.)

**Točka 13. PRIJEDLOG ODLUKE O DAVANJU RECIKLAŽNOG DVORIŠTA „ŠAGULJE - IVIK“ NA UPRAVLJANJE**

**LJILJANA LUKAČEVIĆ:** „S obzirom da smo uvođenje ove dvije točke već komentirali na početku ove sjednice i nismo usvojili Dnevni red u kojem će biti one iz vrlo objektivnog i jasnog razloga što je materijal došao na klupe na samoj sjednici, dakle uopće se nismo pripremili niti mogli pripremiti za njega, Klub vijećnika HDZ-a neće sudjelovati ni u raspravi ni u odlučivanju po ovim točkama, pa evo pozdravljamo vas do iduće sjednice.“

U ime predlagatelja uvodno pojašnjenje uz ovu točku podnio je Goran Tomljanović, v.d. pročelnika Upravnog odjela za komunalne djelatnosti.

Nakon uvodnog izlaganja, Predsjednica Gradskog vijeća otvorila je raspravu.

**VLATKO GREINER** u ime Kluba vijećnika SDP-a: „Ovaj materijal smo dobili, iz ovih tri do pet točaka sve se vidi vrlo jasno i nije mi jasna reakcija sada naših kolega, ali sve fino piše i Odlagalište je dužno organizirati rad i funkcioniranje reciklažnog dvorišta, dužno održavati objekte, dužno jednom godišnje podnijeti Gradu Nova Gradiška izvješće i sasvim je logična odluka da da ćemo mi to prihvatiti.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, bez suzdržanih“ od glasovanja, na temelju članka 23. stavka 4. i članka 35. u svezi s člankom 113. Zakona o održivom gospodarenju otpadom („Narodne novine“, broj 94/13., 73/17. i 14/19), članka 1. stavka 2. Odluke o dodjeli obavljanja javne usluge prikupljanja miješanog komunalnog otpada i biorazgradivog komunalnog otpada na području grada Nova Gradiška („Novogradiški glasnik 03/15.) i članka 34. stavak 1. alineja 2, Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o davanju Reciklažnog dvorišta**

**„Šagulje-Ivik“ na upravljanje**

KLASA: 351-01/20-01/05

URBROJ: 2178/15-01-20-03

(Odluka je prilog ovome Zapisniku i čini njegov sastavni dio.)

**Točka 14. PRIJEDLOG ODLUKE O KOEFICIJENTIMA ZA OBRAČUN PLAĆA SLUŽBENIKA I NAMJEŠTENIKA**

U ime predlagatelja uvodno pojašnjenje uz ovu točku podnio je Zlatko Zebić, v.d. tajnika Ureda grada.

Nakon uvodnog izlaganja, Predsjednica Gradskog vijeća otvorila je raspravu.

**MARIJAN RADIĆ** u ime Kluba vijećnika SDP-a: „Klub vijećnika SDP-a je razmotrio koeficijente, razmotrio je kategorije i jednoglasno donio odluku da će podržati ovu Izmjenu.“

**LJEPŠA RAKAS-VUJČIĆ,** prije nego što je dala na glasovanje po ovoj točki Dnevnog reda, iznijela je slijedeće: „Možda da još jednom kažemo da ovu Informaciju o Vodovodu Zapadna Slavonija negdje planirate za neku od sjednica Gradskog vijeća i Gradonačelniče Vi vodite računa o Izvješću Proračuna. Ja razumijem prekompleksnu situaciju gospođe Ranisavljević, ali mislim da postoje zamjenici, pročelnici tako da ne bi bilo nekih problema.“

Budući se za raspravu nije više nitko javio, predsjednica Gradskog vijeća stavila je Izvješće na glasovanje.

Gradsko vijeće Grada Nove Gradiške glasovanjem 10 „za“, nitko „protiv“, bez suzdržanih“ od glasovanja, na temelju članka 10. Zakona o plaćama u lokalnoj i područnoj (regionalnoj) samoupravi („Narodne novine“, broj 28/10.) i članka 34. stavak 1, alineja 2. i 13. Statuta Grada Nova Gradiška („Novogradiški glasnik“, broj 1/18), donijelo je

**O D L U K U**

**o koeficijentima za obračun plaća službenika i namještenika**

KLASA: 121-01/19-01/

URBROJ: 2178/15-03-01-19-02

(Odluka je prilog ovom Zapisniku i čini njegov sastavni dio.)

Po završetku zadnje točke Dnevnog reda, Predsjednica Gradskog vijeća zaključila je rad 23. sjednice Gradskog vijeća u 12,55 sati.

**VODITELJ ZAPISNIKA** **PREDSJEDNICA**

**GRADSKOG VIJEĆA**

Nela Bednarik Ljepša Rakas-Vujčić, dr.med.

KLASA: 021-05/20-01/24

URBROJ: 2178/15-01-20-2